text:
Daining 2018, January 10 ya shani, Jinghpaw mungdaw nhtoi akyu hpyi hpawng Myitkyina Muklum kaw galaw ai shaloi, Wajau Rev. Fr. Dr. Yung Wa tsun ai: “Anhte Jinghpaw ni hpe Madu Karai Kasang gaw, mungdan jaw da sai. Dai hpe anhte nmu kau ai. Ngai mung moi shawng-e Kahtawlik nawku jawng bungli sha galaw ai majaw, n-chye kau dat sai. Ya she chye ai” nga ai. Shi Chyum laika Luka 12: 32, hti ai. Dai kaw tsun ai gaw; “Sagu hpung kaji ni-e, hkum hkrit et; dai mungdan nanhte hpe jaw na, nanhte a kawa myit shrawng nga ai” Dai hti nna, “Nanhte n-kaya yang gaw hkan hti lawm rit” nga nna, shawa ni hpe bai woi hti sai. Dai hti nna, shawa hpe, “hkam la mit ni?”, nga nna san ai. Shawa masha yawng, hkam la sai, nga ai. “Ta hpawk dum nna hkam la mu”, ngu tsun ai, shaloi, shawa masha ni yawng tahpawk dum nna hkam la sai. Kaja wa teng sha, Karai Kasang jaw da ai mungdan hpe hkap la sai kun?
Dai Karai Kasang jaw da ai Jinghpaw Wunpawng Mungdan ngu ai hpe anhte ni atsawm sha dinglik yu ra sai. Dai hpe nchye jang Wajau tsun ai zawn, Karai Kasang jaw da mungdan hpe, anhte nmu kau dat na, nchye kau dat na. Dai hpe nmu, nchye jang shut ai lam mung anhte bai galaw kau dat na, Karai Kasang Jinghpaw ni aq matu yaw shada da ai hte nhtan shai ai hku mung galaw kau dat na hpe tsang ra ai.
Karai Kajang jaw ai mungdan ngu ai hpe anhte ni mu ai, chye ai lam nbung na re. Ngai gaw, ngai chye ai, mu ai lam hpe, mung masha ni sawn dinglik yu na matu lawu na hku tang shawn mayu n-ngai.
BC 200 ning daram kaw na Jinghpaw ni gaw ya nga nga ai lumuga hpe wa madu la sai, rai nna dai lamuga hta shaning hkying lam she ru nna nga wa tim, maigan Myusha ni Jinghpaw ni hpe uphkang lai wa sai ngu ai maumwi n-nga ai. Jinghpaw du ni sha uphkang nna ngapra lai wa sai. Dai majaw, moi chyaloi nhkoi kaw na Jinghpaw Wunpawng myusha ni gaw awmdawm shanglawt mungdan re. Dai gaw Karai Kasang Jinghpaw ni hpe jaw da ai mungdan nan rai sai. Bai AD 1880 ning hpang e Karai Kasang aq mungga mung, Jinghpaw Wunpawng mungdan kaw du wa nna Jinghpaw Wunpawng myusha ni Karai Kasang aq kashu kasha ni tai wa lu sai.
Raitim, mungkan hpe Ingalik ni uphkang lai wa ai shaloi Jinghpaw mungdan hpe mung, shaning 66 ning daram Ingalik ni uphkang lai wa sai. Dai shaloi raitim, Jinghpaw mungdan hpe Myen ni hte nkayau ai sha laksan mungdan hku nna, uphkang lai wa sai re. Raitim, Jinghpaw ni laksan shanglawt nla ai sha, Myen ni hte rau shanglawt la na matu, Panglung gasadi hpe 1947 ning hta lekmat htu ai kaw na shut shai lai mat wa sai.
Dai hku shut shai lai mat wa tim, lai wa sai 70 ning laman hta Myen ni gaw dai Panglung gasadi hpe hkrang nshapraw ai sha n-ga, jahten sharun kau sai, shamyit kabai kau sai re majaw, dai shut shai lai wa sai lam mung bai hprai mat sai. Dai majaw, Jinghpaw Wunpawng mungdan gaw mina zawn shanglawt mungdan bai tai mat sai. Lama Myen ni, dai Panglung gasadi hpe nkabai kau yang, Jinghpaw ni dai awmdawm shanglawt ahkaw ahkang hpe bai lu la na nre. Dai majaw Jinghpaw ni awmdawm shanglawt ahkaw ahkang hpe bai lu la ai gaw, Karai Kasang aq chyeju kumhpa nan rai sai.
Munghpawm mungdan ngu ai hpe sinat hte gap hkat nna, shing nrai shagyeng shama nna gawde ai nre, shada gasadi jaw hkat let gawde la ai re. Raitim, dai gasadi hpe dawm kau dat ai shaloi, dai munghpawm mungdan kaw dai mungdan n-nga sai. Gashadawn, Ingalik mungdan gaw Yuropiyan Munghpawm Mungdan (European Union- EU)) kaw 1973 hta shanglawm mat wa sai. Raitim maning 2017 ning June shata hta EU kaw na bai let na matu sindaipa bang nna EU kaw na hka mat na matu daw dan la sai. Shanglawt phyi nna let ai nre.
Bai moi shawng-e kalai wa ai hte maren, Baltic Panglai mungdan (Lithuania, Estonia, Latvia) ni gaw, Soviet Socialist munghpawm mungdan (USSR) hte galaw da ai gasadi dawm kau sai, nga nna 1991 shaning August shata hta ndau shabra dat sai. Dai shaloi, kaga mungdaw ni mung dai zawn ndau shabra dat ai aq marang-e, dai USSR munghpawm mungdan gaw 1991 ning hta hten run mat wa sai. Dai shani kaw na USSR munghpawm mungdan ngu ai ndai mungkan ga kaw n-nga mat sai re. Shanglawt ai mungdan 15 byin mat wa sai.
Dai hte maren, Myen ni Panglung gasadi hpe n-shadik ai hta sha n-ga, dai hpe jahten sharun kau sai re majaw, munghpawm Myen mungdan ngu ai n-nga sai. Dai majaw, Jinghpaw Wunpawng myusha ni gaw, Myen ni hte galaw da ai Panglung gasadi dawm kau sai, ngu tsun let shanglawt mungdan ndau shapra na pyi nra mat sai. Myen ni shanhte nan dai Panglung gasadi hpe jahten sharun kau sai majaw, Jinghpaw Wunpawng mungdan gaw, mina zawn awmdawm shanglawt mungdan bai tai wa sai, ngu ndau shapra na sha ra sai. Panglung gasadi hpe Myen ni jahten sai, kabai sai, ngu anhte tsun yang, kadai mungkan masha, kadai Myen raitim, dai hpe nteng ai ngu ninghkap na kadai n-nga na re. Hpa majaw nga yang,
- 1962, March shata hta Bogyuk Newin ana zing la wa ai shaloi, 1947 ning na Munghpawm Myen mungdan aq npawt tara kanu hpe dawm kau sai lam tara shang ndau shabra sai. Dai gaw Panglung gasadi hpe jahten sharun ai lam re. Dai 1947 ning na npawt tara kanu hte Munghpawm Myen Mungdan hpe gawde la sai majaw, dai npawt tara hpe dawm kau ai gaw Munghpawm Myen Mungdan hpe jahten sharun ai lam re. Dai majaw Munghpawm Myen Mungdan ngu ai n-nga sai, mying sha re.
- Laiwa sai 60 ning jan hta Myen ni Panglung gasadi hpe hkrang nshapraw ai, hkrang shapraw na matu hpyi ai ni hpe mung manu mana sat kau lai wa sai.
- Myen mung Asuya aq ningbaw, Aung San Kaw tai wa jang she, shi a jinghkai kawa Aung San galaw da ai Panglung gasadi hpe, hkrang shapraw na, federal munghpawm Myen mungdan hpe gawde na kam let mung masha ni shi hpe sindaipa bang nna shalun dat sai. Raitim, shi daru magam ana lu wa ai shaloi, tsaban 21 Panglung zuphpawng galaw nna, shi aq kawa galaw da ai Panglung gasadi hpe shamyit kabai kau sai.
- Bai 1947 ning hta Panglung gasadi lekmat htu lawm ai Sam hte Hkang ni hpe mung NCA lekmat htu shangun sai. Dai mung Panglung gasadi hpe shamyit kabai kau ai lam re. Ya Jinghpaw ni sha, dai NCA lekmat nhtu lawm ai majaw lawt lu na lam naw hku nga ai re.
Lahta kaw ka ai hte maren, dai Panglung gasadi hpe Myen ni jahten sharun ai aq marang-e JinghpawWunpawng mungdan gaw mina zawn shanglawt mungdan bai tai sai ngu yang, dai gaw Karai kasang Jinghpaw ni hpe awmdawm shanglawt ahkaw ahkang hpe bai jaw ya ai, bai shagrin ya ai lam rai nga ai.
Raitim, dai Karai Kasang jaw ai shanglawt mungdan ahkaw ahkang hpe anhte nchye nna, Myen kaw na mungdan hpyi nga yang gaw shut ai lam tai na. Dai hta n-ga, dai Karai Kasang jaw da ai Mungdan hpe Myen ni hpe ap jaw kau nna, Myen kaw na federal mungdaw mahtang she la na matu lekmat htu kau dat yang, grau shut ai lam bai tai na. Karai Kasang jaw da ai mungdan sum mat na, bai Myen kaw na federal mungdaw hpe mung nlu la na re.
Ndai kaw anhte Naga ni aq mabyin hpe naw tsun mayu ai. Naga Myusha Kongsi (Naga National Council-NNC) hpe 1946 ning, February shata 2 ya shani hpaw nna, Myen hte India Kala ni shanglawt garai nlu yang, NNC gaw Naga mungdan hpe gawde la sai. Raitim, Myen hte India Kala ni shanglawt lu wa ai hpang 1953 ning hta, Naga mungdan hpe, Naga ni hte n jahkrup ai sha garan la sai. Naga mungdan aq ka-ang e 1914 ning hta Naga ni nchye ai sha, Ingalik ni ka mahkret da ai Mcmohan line hte maren garan la ai hku re. Bai shanhte aq hpyen dap ni hpe Naga mungdan de 1954 shaning hta shalun nna, Naga ni hpe kasat hpang wa sai. Dai majaw, shannhte hte 1954 ning kaw nna majan byin hpang wa sai re.
Dai majaw ndai majan aq manghkang gaw, Naga ni shanhte kaw na shanglawt hpyi ai majaw byin ai majan nre, Myen asuya, Kala asuya hpe rawtmalan gumlau ai majaw byin ai manghkang mung nre. Shanhte anhte aq mungdan de shang lung wa ai majaw, anhte aq awmdawm shanglawt mungdan hpe makawp maga na matu ninghkap kasat ai majan she re. Shanhte kaw na Naga ni hpa mung nhpyi ai.
Raitim 1980 ning hta NNC amu madu hte, ningtau ningbaw ni rai nga ai Muivah hte Isak yan gaw, NNC hpe kau da nna, National Socialist Council of Nagaland (NSCN) ngu ai hpe January shata 31 ya shani hpaw sai. Shan aq shut ai masa gaw, anhte Naga ni kalangta shanglawt hpyi yang shanglawt nlu na, shawng nnan e, ahkaw ahkang kaba lu ai mungdaw (autonomous State) hpe shawng hpyi la ga, dai autonomous State lu ai hpang she, shanglawt bai hpyi ga, nga nna galaw bang wa sai. Lachyum gaw, lu da ai awmdawm shanglawt ahkaw ahkang hpe India Kala ni hpe jaw kau nna, India kaw na autonomous state hpe mahtang la ga ngu ai lachyum rai mat sai. Dai shut ai masa hpe Naga musha ni yawng nhkap la ai.
Shan aq policy hpe nhkap la ai majaw NNC ningbaw ni, Naga Federal Asuya Hkringmang ni, Rapdaw tingyang-up, hpyen du kaba ni law law hpe sat kau sai. Shanhte hpe n-madi shadaw ai mungmasha ni hpe mung law law sat kau sai, 4000 jan daram rai na sai. Shan galaw ai lam ni hpe Kala Asuya gaw manu mana ra sharawng ai hte shan hpe madi shadaw lai wa sai. Dai rai nna, 1997 ning kawn Kala India Asuya hte Autonomous State, greater Nagaland aq matu mungmasa bawngban hpang wa sai re. Dai zawn mungmasa bawngban nga ai ten ni gaw daining hte rai yang 21 ning rai wa sai. Raitim, shanhte hpyi nga ai greater Nagaland autonomous state hpe nlu ma ai. Lu na matu myit mada hpa n-nga mat sai. Shanhte a matu manu mana yawn hpa re. Greater Nagaland ngu ai gaw, Manipur, Assam, Arunachal mungdaw (States) ni kaw nga ai Naga ginra ni yawng hpe Nagaland mungdaw kaw sha pawng dat nna, India munghpawm mungdan kata kaw grai kaba ai Nagaland mungdaw gawde na ngu ai re. Raitim, Manipur, Assam, Arunachal mungdaw ni nhkraw ai majaw, dai galoi mung nmai byin ai. Anhte Madu Karai Kasang mung shan galaw ai lam hpe nhkraw na re ngu kam ai.
Kaja ai lam langai gaw,Naga ni hpe Karai Kasang jaw da ai Naga mungdan, shanhte NSCN ni India hpe ap jaw kau nlu ai. Hpa majaw nga yang NSCN gaw Nagaland aq madu, npawt nre, lakung kaji langai sha re ai majaw, dai lakung hkraw mat nna di hkrat mat wa ai sha tai na. NNC gaw Nagaland hpe gawde wa ai majaw NNC she Nagaland aq madu re. Dai majaw NNC sha ahkrung nga dingsa, Nagaland summat na Naga ni ntsang ra ai.
Dai hte maren, Jinghpaw ni mung, lama, Karai Kasang jaw da ai mungdan hpe Myen Asuya hpe ap jaw kau nna, Federal mungdaw mahtang she la ga nga yang, Muivah hte Isak yan aq mabyin hte maren byin tai wa na. Lahta kaw tsun ai hte maren, hpang jahtum e awmdawm ahkaw ahkang hpe masha ni hpe ap jaw kau nna, shamat kau ai tai na, federal mungdaw hpe mung nlu la mat ai tai na.
Hpa majaw nga yang, ya, anhte yawng chye nga sai hte maren, kaga bawsang myusha ni mung, federal mungdaw aq matu simsa ai hte mungmasa bawngban nna lu la na matu myit let NCA lekmat htu mat wa sai. Raitim, shanhte aq kaji kawoi prat kaw na ngapra wa ai zawn, shanhte aq mungdaw hta ngapra lu na matu shanhte aq mungdaw hta lamu ga, nhprang sutrai ni, mare grupyin na shingra lamuga ni, nam maling, hpunmaling, u-dat shara, hka-nawng, hkaisha mai ai zunlawng hte shareng da ai lamuga ni hpe, madu lu na matu tangshawn bawngban wa ai shaloi, Myen ni nhkraw ai, dai gaw ginjaw Asuya hte sha seng ai, hpa majaw nga yang, Munghpawm Myen mungdan Asuya gaw Mungdan kata nga ai lamuga ni yawng, ga n tsa, ga n pu, hka n tsa hka n pu, hte n bung gaiwang kata kaw nga ai nhprang sutrai ni yawng a npawt madu re, nga wa ai. Federa mungdaw ahkaw ahkang hpe njaw lu ai, ngu ai lachyum re. Dai majaw, Myen kaw na federal mungdaw ahkaw ahkang hpyi tim lu na nre; myit mada hpa tsepkawp n-nga sai.
Lahta na Myen ni aq masa hpe maram yu dat yang, manghkang hpe bawsang myusha ni hpyi shawn ai hku hparan na shanhte nmyit ai, bawsang myush ni hpe shanhte Myen ni aq kuluni mayam shatai na she myit nga ai re. Dai Myen ni aq masa hpe Jinghpaw ni ninghkap kasat nga ai. Dai majaw, Jinghpaw ni Myen ni aq kuluni mayam ntai ai.
Raitim, ya Myen ni the federal mungdaw aq matu lahkawng lang ngu na lekmat bai htu lawm jang prat dingsa Myen ni aq kulu ni mayam tai mat na. Dai majaw, Myen ni hte kalang mi bai lekmat htu nna Myen ni aq kuluni mayam tai na malai, Karai Kasang hpe kam hpa let, shi jaw da ai mungdan hpe hkap la nna, Jinghpaw Wungpawng mungdan gaw shanlawt mungdan re ngu ai hku galaw sa wa ra sai lam gaw jaw dik ai masa rai sai ngu hkap la n-ngai law.
God bless Kachinland.
Dated Feb. 24, 2018. Naga Wondin


c: text/html

text:
DINGDUNG GINWANG HTA WUNLI LA AKYU HPYI
August (1) bat Masum
Wunpawng Mungdan Shanglawt Asuya Dingding Ginwang Ginjaw, Masat (1) Dap Ba daju Majoi Gawknu hta dai August (1) ya jahpawt hkying (7:00am kawn 8:30am) lapran Magam Dap Hpa-awn Kanu Kawa ni, Mung shawa, Dap shawa ni hte rau wunli la akyu hpyi hpawng galaw la lu sai lam shiga na chye lu ai. Wunli la kyu hpyi ai hta K.I.O Ginjaw Komiti a matu, shawng lam majan pa hta tsap nga ai share ninghkring ni a matu, lam amyu myu hku garum madi shadaw nga ai maigan du Myu Sha ni, Mungdan kata shanu nga ai Myu Sha ni yawng a matu, Hpyen yen tsin yam hkrum nga ai ni yawng a matu, UNFC a matu akyu hpyi wunli la lai wa sai lam hpe mung matut na chye lu ai.
Subscribe to: Post Comments (Atom)

robotstxt: allowed

filter: keep


text:
Ya yang na NCCT – UPWC lapran NCA, Peace dialogue galaw nga ai lam ni hta dingbai dingna nga wa ai hte rau Myen Asuya hte Myen Hpyen Dap ni gaw KIO/KIA Laiza Daju hpe htim kasat jahten na gaw Ga lahtum nshut re(KIO/ KIA n-gun kaba wa yang Ginjaw sa hpya kau ya ya re labau mung nga ai), KIO/ KIA ni hku nna mung tinang a pandung ndu dingsa asum jaw na lam n nga na re, Laiza hkrat mat tim tinang a Dap hpe manu ai shara tam nhtawm matut ninghkap gasat na gaw kam shut na lam n nga ai.
Raiyang Majan ndai galoi ngut na rai ta?
Myen Asuya kaw nna mung masa ahkaw ahkang shayawm na lam tsep kawp nmu mada ai, anhte ethnic groups ni hte maren mara madang mung masa jahkrup sa wa na lam nmai byin ai zawn KIO/ KIA ni mung “Jet ai munghpawm kata madu a gam maka madu hpareng lu ai( self determination)” ngu ai Pandung kaw ndu dingsa laknak jahkrat asum jaw na ngai n mu mada nngai.
Myen Hpyen Ningbaw ni gaw manghkang hpe jahkrup bawngban na malai manghkang hpe majan gasat awngdang la ai ladat hte she grau shakut nga ai sakse gaw mani mana na manghkang ni hpe yu maram chye lu nga ai.
KIO/KIA ni mung atsam nga ai made laiwa sai prat ladaw ni hta grau Mung shawa hpyen hpung ni hpaw shabawn nhtawm madang sharawt ninghkap kasat wa ai raitim 2011-2013 lapran na majan kaba ni hpe yu yang ahkyak dik ai hpyen man bum marawn shara ni hpe tat sum kau ra mat ai mung ta tut chye nga saka ai.
Shaloi majan ndai galoi ngut na rai ta?
Myen hpyen ni ndau tawn sai majan ndai hta Myen hpyen ni kam mara roi sha, kam mara zingri sat nat nga ai hpe anhte Wunpawng ni ala hkam mana sha nga na mahtang kun?
KIO/ KIA ya galaw nga ai n-gun atsam madang hte Tai hpyen ni hpe dang mangan nga na matu nloi ai zawn, maren mara negotiation atsang de dialogue byin wa na mung nloi nga ai. Myen Hpyen Dap ningbaw ni gaw mungdan matsan chyaren re hkrat sum mat ai gaw shanhte a woi awn uphkang ai ladat, masa shut ai majaw re ngu ai hpe shanhte galoi nhkap la yu ma ai, shanhte gaw galoi mung gasu kabrawng ai lam ni yawng hpe awngdang jahten kau lu ai atsam nga ai ngu dingyang gumrawng nga ai ni re, dai majaw mungmasa bawngban wa shagu maren mara jahkrup bawngban ai bawngban hkrang hpe n lang ma ai.
Myen Asuya gaw mungdan hpe democracy mungdan nnan de woi sa wa nga ai ngu jahtau marawn ai lam hpe mungkan mungdan kaba nkau nnan daw de Myen Asuya hpe ram ram kam lai wa ai raitim hpangdaw de bai sharai sadi maja ai de bai htingnut hpang ai hpe mung anhte mu lu saga ai.
2015 ning Ra Lata Poi kaba a matu hkyen lajang hpang wa nga masai, ya du hkra Myen mung shawa Wan Manga e ninghkap sen htu ai 2008 constitution hpe gram na matu sat lawat nmu ai, Rapdaw kata shang kazut rawng nga ai Myen Hpyen Datkasa 25% kaw nna gaw Hti hkum 436 hpe gram na matu tsep kawp ninghkap ai lam asan sha tsun shapraw masai, dai hta grau san hkra kaga tsun na lam mung nnga sana nhten.
Anhte Ethnic Groups hte Democracy Groups ni kaw na hpyi shawn nga ai Federalism ngu ai hpe gumsam Thein Sein wa aga hku nna bang tsun shalawm ai 2/3 lang rai wa tim tatut hkrang shapraw galaw sa wa ai lam ya du hkra tsep kawp nmu mada ai.
Myen Hpyen Dap Ningbaw ni hte Myen Nationalists ni Marung Nra tai ya nga ai Myen Asuya a ra sharawng galaw hpang nga ai gaw hpa rai ta?
Myen Asuya gaw KIO/KIA hpung hpe Laknat jahkrat ngut ai hpang Mare kahtawng shagu, bum marawn shagu Myen Hpyen Dap ni dap jung shara la mat wa nhtawm Wunpawng Mungdan kata na nhprang sut rai yawng hpe kam ai hku htu dut sha nhtawm Jinghpaw Wunpawng amyu sha ni hte Nawku hpung ni yawng hpe shanhte a up hkang hpareng ai npu e tsep kawp Ushoi jum tawn da na masing re.
Ngai sawn lu ai hpe tsun ga nga yang:
Hpyen Majan a matu n-gun numdaw mi bai gaw sharawt na hte Mung Masa Majan a matu hkyen lajang sa wa na lam re.
Hpyen Majan a matu hkyen lajang ai lam hta,
1. Amyu sha yawng a jahtum na majan kaba ndai gaw nam maling, bum marawn ni hta sha nrai mare kahtawng Myo kaba ni hta mung byin wa na sha rai nga ai.
2. KIO/ KIA the mung shawa hpyen dap ni gaw nam, bum marawn ni hta sha nrai Myo Mare kaba ni kaw mung nga wan a sha re.
3. Kachin Mung shawa malawng maga majan ndai hta shang lawm mat wa ra na re( majan bai byin yang ya na hta tsinyam hkrum ai mung masha grau law wa na re majaw Kachin mung shawa ni hku nna tsinyam hkrum na mahtang la nga na kun? Amyu sha lawt lam ndai hpang jahtum na majan kaba hta shang lawm kasat na kun? lata na sha rai mat nga sai).
4. Kachin Mung shawa ni lang na laknak hpe KIO/ KIA kaw na alaw alam shale jaw lu hkra shakut ra na re.
5. Kachin Mung shawa, Nawku Hpung, Hpaga Hpung, Htunghking hte Laili Laika hpung, Miwa, India, Thailand, Malaysia hte Overseas Kachin Community ni yawng kaw na ya ten hta ja gumhpraw jai lang ra ai kaga lamang ni hpe naw gan jahkring nhtawm ndai hpang jahtum na majan kaba a matu ja gumhpraw, sutgan ni hpe htep lahti hta shinggyin nhtawm seng ang ai de lam tam shalai jaw nga na.
6. Wunpawng amyu sha ni a shawnglam mung masa myit hkrum lam hpe jahkup la lu na matu laknak lang hpung ni rai nga ai KIO/KIA, KDA, NDA-K, Sara Doi La Hpung, Du kaba Lasang Awng Wa hpung ni yawng hkrum bawngban lu na matu Kung kyang chyoi chye ai CSO hkan na salang ni Nawku Hpung shagu na htap htuk ai Hpung ningbaw ni hte hpaw ninghtan ai hpung ni kaw na woi awn nhtawm amyu sha kahkyin gumdin lam hpe Wunpawng Amyu sha yawng a shawnglam gam maka hpe Uhpung shagu na ningbaw ni chye na myit tau ya let galaw la na.(ndai myit hkrum bawngban ai lam hpe ninghkap ai, ndu npru ai hpung ni gaw kalang lata kachin shawa a man e Myen hpyen ni a maga tsap ai WP ni a hpyen, uhpung ni re hpe asan sha chye na hkap la mat wa na ninggam mung rai nga ai.)
7. Kachin Mung Masa Party, Amyu Lakung ningbaw ni hte Kachin ni a shawnglam a matu hkrum bawngban na.
8. Wunpawng Mungdan kata na ru-di Sam, Myen, Nepali(Gorkha), Naga Amyu sha ni hte Kachin Ningbaw ni mung masa bawngban myithkrum lam galaw na.
9. Majan kaba a majaw Refugees, IDP law law a matu hkyen lajang ra na.
10. Kaga galaw ra ai magup sumhpa.
Mung masa majan a matu chyoi chye kung kyang ai myitsu ni hte shara jahkrat saw a ai lam hta yawm dik zetlet ai dat kasa ni hpe Miwa, India, Thailand hte USA rung hpaw bungli galaw ai madang galaw sa wa na.(ya galaw nga ai ROKA dat kasa bungli ni hpe upgrade galaw ai madang tim ram ai.) Myen mungdan kata hta galaw sa wa na Mung Masa Majan gaw grau kaba grau ahkyak ai zawn ga baw mung law law woi numshawng na hpu-awn ni mung law law rai ra nga ai.


text:
Shawng nnan Karai Magam lam hta woi awn la lai wa sai sara,sara ma ni yawng hpe grai chye ju dum ga ai.
Sara Num Dr.Winni Zan Hta,( MCF )
Rev: Pausa Gam Hpang,( MKBC )
Rev: Ding Shu La hkawng,(MKBC ) yaten woi awn nga,
Ndai sara sara Num ni gaw Yawng KBC hpung masha ni rai nna,Karai a Kabu gara mung sha sha nnrai,Myu sha ni a galu gaba lam mung ga hte mung woi awn myit sharawt laiwa sai ni re.
ngam ai Karai a mung dan lam hta gaw gap lawm ai hpung woi myit su ni yawng hpe mung chye ju dum nga ga ai.
MKBC hpung masha langai


text:
SLG. LAHTAW BRANG SHAWNG HPE TARA RUNG DE WOI SA
Labels: Jinghpaw Mung Shiga
3 comments:
- Anonymous said...
-
Makeup story galaw na matu SLG. BRANG SHAWNG hpe myen asuya ni rim ai rai nga ai .TENGMAN AI KARAI KARASANG JE YANG NA RA AI ..Ntsang ra ai. AWNG WA .SUMTSAN GA.
ISNG
- July 11, 2012 at 9:02 PM
- lahtaw shayi japan said...
-
Ntara ai lam hpe shanang galaw ai myen asu ya hkrat sum mat u ga.
- July 12, 2012 at 1:26 PM
- bpau ahhpung said...
-
Slg Dayau Tang Gun hte Ga Du Nang mun Yan la a Ding dum nta ,Kasha yan hte Jing hku ni hkrat sum mat ai lam hte seng nna gaw anhte Jing hpaw ni hpa mung ntsun tang madun ai lam ni mung nnga sai kun? ya yang Slg Dayau Tang gun gaw Sai Dui a na hte htawng kata kaw jam jau nga ai madu jan gaw Lagaw nra ga mat ai rai tim Htawng kata kaw rai chywi ai bungli shani shagu galaw taw nga ra ai ,shan lahkawng bau maka taw ai Jahkrai ma ni hpe mung Tatkone ICM Nawku jawng kaw sha tawn da nna nga nga ma ai ,ndai lam hte seng nna grau chye mayu yang bpaulahhpung@gmail.com kaw matut wa marit
- July 13, 2012 at 12:54 AM


text:
Manang Ni
-
ကခ်င္လူငယ္ထု၏ေတာင္းဆုိထုတ္ျပန္ခ်က္3 weeks ago
-
CHRISTMAS MAHKAWN BUK 1006 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
26 Sep 2010
Dem Hkrup Ai Sumla Ni
Sunday, September 26, 2010 | Laika Ka Ai Shanghtin
N dai hkan na nam pan ni gaw pu ai ten grailawan ai zawng run hkrat ai ten ni mung grailawan nga ai n dai lai sai ten hta dem da ai nam pan n kau mi sumla ni re, Buga na bying pu na zawng sha grai nang pu tsawm ai shaloisumla n kau mi re... na
Mau hpa langai gaw hpun tin nam pap n kam ai sha nam pan chyu pu taw hkra galaw da ai re, gara hku di la ai chyawm n chye ai rai timgran nang tsawm ai hte makau kaw sa tsapmasha shagu ngu na mung grai nanghkan tsawm wa ai zawng rai hkra yu htaphtuk ai hpe mu lu ai ..... dat ai
One of my best shot :) Sumla dem ai hpe myit lawm tim majaw ah majaw dai lam de n lu du shi ai majaw ya gaw mai byin ai sumla ni hpe sha naw yu n gun jaw la ga...
classical maw daw n dai zawng re hpe ra sha rawng ai rai tim n dai prat hta maw daw ni myin she n chye shamin na ram law ai majaw, Rah ai hta Ra ai hpe she shawng myit ra mat sai hku re...
N gun grai grai kaba ai Sut galau jak kaba ni hpe madun da nga yang, n dai langai hte Iy sun grai kaba ba re hpe hkying hkum me ram hte sha yawng mai sha ngut la taw ai ten hta .......... ahhte wp sha ni gaw U loi hpe naw manoi manat ra taw ai prat n dai .. :(
Grai myit lawm na zawng re, Art ( Sumla hkrang sha pan) ai la langai mi re, Hpaji ngu gaw langai chye ai hte langai n bung nga ai, ndai la gaw Gas hpe lang let sumla grai tsawm tsawm re hpe hkrang sumla sha praw taw ai rai lu ai... Ngai mu ga ai gaw ... Shin na hte soi ai sha mu ga na n dai gaw ngai na matu mau hpa langai kaw lawm ai.. :)
Photo : shanghtin
Oudbeijerland.......
Hpang na lang bai hkrum ga..
Photo : shanghtin
Oudbeijerland.......
Hpang na lang bai hkrum ga..
Labels: Sumla
Subscribe to: Post Comments (Atom)


text:
Wunpawng Myu Sha ni yawng matu ninghtoi gum tawng hta grau ai, ninghtoi kaba jaw ya lu ai JINGHPAW KASA masum ning hpring ladu hkrum chyeju shakawn lu ai Na chying shagrau hkungga jaw dat n'ngai law. Ningsin kaw na ninghtoi de, Dip tawn ai kaw na lawt lu ai lam de, jamjau duhka ai kaw na ngwi pyaw simsa shimlum ai de Myu Sha yawng a matu katsi kahtet puba ai hpe arang kaba shatai nna, ten hpring n'hkring n'sa, Myu Sha ni chye gin ai, mu gin ai, na gin ai lam yawng hpe len shalai shabra ya nga ai hte lwi ai hka hpawt zawn n'sim n'sa, atsam marai dat nna, n'sin n'htoi, ten hpring n'yup n'sha, shakut shaja sak jaw ap nawng arang bang ya ai tsaw ra hkungga gin ai JINGHPAW KASA hpe masum ning tup Karai Wa a shaman chyeju kawp e myit marai atsam yawng hte ten dep shiga len shalai ka shabra ya ai majaw arawng la hkungga jaw dat n'ngai law.
Matut nna mung grau nna masam sa ai hte grau shakut sak jaw lu u ga ngu ten hpring kyu hpyi myit dum ya dat n'ngai. Laswi lasa, lapyi lahpaw, bawnu atsam yawng hta chyalai n'gun rawng ai Wa Karai a Chyoi Pra ai Wenyi tut tut kahpru ka-up ya ai hte Wa Karai a bau sin ai singkaw npu tut nawng ngwi pyaw hkam kaja sak jaw lu u ga. Shaman ya rit.
Myu sha lam yan hta hkungga ai.
Baren Numraw


text:
Um ya hte gaw myen mung laru lam chyu ga jai nga ma ai ,ndai zawn mung dan masha ni tsim yam hkrum hkra nga ai ten hta myen wa gaw shi a mung dan gaw da ta ra nhprang hpe atit a nang shagrin nang wa sai, ta ra ai myi rai rai n tara ai mi rai rai shi gaw shi a lam ang ai hku gaw galaw sana sha rai sai,du wa na 2010 ning hta gaw mung dan a party ralata hpe ga sana re ndai zawn galaw wa yang anhte myu sha ni gaw gara ma ga de rai wa sa na kun
Anhte jing hpaw wun pawng shani gaw moi kaw na gade a npu hta nga ai amyu ni nrai ga ai ,moi ji wa ni a shre shagan ai lam ni gaw mung kan she gari hkra rai lai wa sai re mung kan a mung masa ga lai shai wa ai lam ni a majaw anhte myu ni mung ga lai shai nang wa sai ,1947 htaw ra ma ga de gaw myen mung dan a lamu ga sum la mung ndai zawn nrai nga ai ,english a lata na shang lawt rau jawm la na matu myen a maw lanyet ai kaw an hte myu ni hkrupsha lai wa sai ,Aung san wa gaw lata hte ka da ai pang lung ga sadi gaw shi a hpang hkan ni lagaw hte bai hpyet kau sai myit uy hpa re ,myen a muy shamyit masing gaw moi Aung san wa kaw na hpang sai re.
Ndai lam ni a ma jaw awm dawm shang lawt lu hkra nga nna anhte a share sha gan ni law law wa du baw sai hkaw let shakut sa wa ai gaw dai ni shaning 40 jan rai sai ,k hpung mung law law wa pru wa sai hpa majaw kun?dai ni sim sa lam la da ai upung ni hpe myen gaw laksan grin ra ni ga ran ya ai myit yu ga,mung dan a tara nhprang hpe shagrin da sai hte ma ren laknak lang ai uhpung ni a laknak mung jahtim da na ma tu myen gaw tsun sa na re.ngai myit yu ai anhte j.w myu sha ni ga dai hpe kam ra na kun ?Mung masa lani kun ? hpung shara ni hpe kun? Democarcy lam ni gaw me shing jawng ai hte sha dang la ai baw re,,j.w ni 1990 ning ra la ta hta nahte a jing hpaw mung masa lani hpe gaw me nbang na laga chysam ni hpe sa bang ai majaw jing paw mung ting hta masha amyu party ni dang ai hku re ,sam mung ga sam mysha ni hkrai madu la ma ai ,ndai hpe yu yang anhte myu ni me bang na pyi naw ra nga ga ai.
Ya kalang bai bang ra saga ai dai ni anhte a ga nu gawa tai ya nga ai K I O ni a ntsa anhte mung masha ni ga de ram wa kam hpa nga ai kun ? kam hpa na ram mung masha a kata hta ga de ram shra la da sai kun?mung shawa amyit hpe lu gang da ai kun myit yu ga.Ngai mu ai gaw anhte a K I O ni gaw tinang a lak san sha ra kaw sha shara lu nga ai laga sha ra ni hta gaw nseng ai zaw rai nga ai,
Gashadawn , 1994 ning hpang kawn hugawng danai lam hta myen hpyen dap gaw majoi jat mat wa ai hta n ga lawu ga na myen masha ni hpe yenan (jaksau) htu na ma tu nga manu mana htaw bang ma ai rai tim jak sau htu ai lam ni gaw nbyin tim dai lawu ga na mashani gaw n-yu wa ai sha nga nan taw nga sai re.ndai gaw shan hte a mahkyen langai rai nga ai ,bai gaja washa ralata shing jawng wa yang anhte jinghpaw wun pawng sha ni gaw shara lu na masa nmu ai,mugawng wanleng lam mayan hte talawgyi mali hka myan na sam hpu nau ni hpe mung myen gaw zinlum da ngut sai ,bai manmaw grup yin hte shwegu grin ra ni hta gaw tsun pyi nra sai ,bai potau ginwang ni hta mung sum prat gaw dit da ngut sai hku re ,ndai lam ni a ntsa me shingjawng na matu myen gaw jin jin rai sai.
2010 ning hta ga law na ra lata ni hta jinghpaw wun pawng myu shani a gawng malai tai ya na gaw gadai ta? anhte a gam maka hpe hparan na gaw anhte myushani nan rai ra ai ,dai ma jaw dai ni lak nak lang ai k hpung ni yawng gaw shada mara ntam hkat ai sha myit hkrum ai hte tai hpyen hpe atsai sha gasat kau ga ,mung masha amyit hpe gang da lu ai wuhpung tai hkra shakut ga ,dai nrai yang myen gaw Pang wa hte Laiza kaw sha nanhte hpe shara jaw na ra ai dum da ga.
Myit Hkrum ra saga ai
Um ya hte gaw myen mung laru lam chyu ga jai nga ma ai ,ndai zawn mung dan masha ni tsim yam hkrum hkra nga ai ten hta myen wa gaw shi a mung dan gaw da ta ra nhprang hpe atit a nang shagrin nang wa sai, ta ra ai myi rai rai n tara ai mi rai rai shi gaw shi a lam ang ai hku gaw galaw sana sha rai sai,du wa na 2010 ning hta gaw mung dan a party ralata hpe ga sana re ndai zawn galaw wa yang anhte myu sha ni gaw gara ma ga de rai wa sa na kun


text:
CHYAHKYAWN HPAWNG KA-ANG KAW NA PRANGTAI KANU
(1) Lai wa sai June shata EU mungdan ni de pru hkawm nna bai du wa ai hpang she tsun pru wa ai ga re. Shi hte Thein Sein shan lahkawng jahkrum myit hkrum ngut da chyalu rai sai. Lachyum gaw asan sha dan dawng taw nga sai. Dai majaw tangmadun mung nra sai, madi shadaw na mung laga mi nra sai ngu ai lachyum rai nga ai.
(2) U- Thein Sein Gumsan magam lung ai hte mungdan bungli pyi rai n-galaw shi yang, lawan ladan Awng San Suu Kyi hte shan lahkawng chyu lagu jahkrup bawngban tawn da ai lam hpe kadai mung nchye lu ai. Suu Kyi mung, U Thein Sein hpe kam ai dai sha tsun ai. Hpa baw hpe hpa majaw kam ai lam mung shawa masha a man e atsawm ntsun dan gwi ai, makoi magap da ai. Makoi magap da ai a lachyum gaw lani mi na nhtoi hta ta tut hkrang bai shapraw na matu rai nga ai.
(3) Shi nan woi awn taw nga ai NLD parti a ntsa e shi nan mung kamhpa ai myit nrawng ai. Hpa majaw nga yang shi a majaw hte sha asak hkrung nga ai NLD parti gaw, shi lama akajawng sha dawng rai mat yang hkaraw krung de rai mat chyalu re hpe mung shi chye ai.
Ndai masa hku rai yang 2015 ning na ra lata lamang hta masa nhtuk ai. Ndai du na ra ai 2 ning jan laman chyant hkaing hpunt hpyu ye parti ni n-gun ram ram sharai la mat wa mai nga ai. Dai majaw 2015 ning hta jet ai mung masha asuya byin pru wa na matu nloi mat sai. Hpa majaw nga yang Awng San Su Kyi gaw kadai nchye ai hku chyant hkaing hpunt hpyu ye parti hpe lagu n-gun jaw madi shadaw taw nga sai hpe maram lu ai.
Kaja wa nga yang mungdan rapdaw zuphpawng ngu ai gaw shata shagu galaw mai ai baw bungli nre. Aten nau nnga sai mung shi chye chyalu re. Jet ai mung masha asuya byin pru wa na matu Constitution gram galai ra ai mung shi chye chyalu re, ndai Constitution hpe 2015 ning rai ndu shi yang gram galai ra ai mung shi chye chyalu re. Gram galai la lu ai Constitution kata kaw galaw ai ra lata poi lamang hte she jet ai mung masha asuya byin pru wa jang she jet ai simsa lam, ngang grin ai simsa lam mai lu ai mung shi chye ai. Ya ndai rapdaw zuphpawng kaw shi hpa ntsun sai re majaw naw ngam ai laning mi jan hta sha Constitution hpe lu gram na masa nnga mat sai.
Dai majaw ngai hku nna tsun mayu ai gaw myen mungdan kata kaw lak nak lang rawt malan nga ai myu bawsang ni yawng hpyen n-gun, laknak n-gun hpe madaw grau shagreng ra ai masa re ngu mu mada ai. Gap gasat jahkring tawn sai ni raitim n-grin na re ngu mu mada ai.
Sau Nan Du
14/07/2012
Labels: Laika Ngau
2 comments:
- U Yen Sinwa said...
-
Myitsu wa Sau Nan Du ka ai hpe madi shadaw ai re. Kaja nga yang Awng San Kaw hte Myen mung Democracy shamu shamawt lam hpe Myen ni nan aten grai jau kaw nna shang lawm shamu shamawt nga ai gaw shanhte lani mi Myen mungdan hpe democracy n galaw n mai rai jang shanhte Myen ni la ba magra jum tek lu nna kaga mungchying myu sha ni a ahkaw ahkang hpe n jaw kam ai majaw (federal democracy n kam galaw ai majaw) ndai zawn shanhte Myen ni nan democracy madu tai nna hpang wa ai gaw Miwa hte Russia Kummyunit prat htum mat wa ai hte rau, shanhte nan (Ne Win nan) woi hpang wa ai Pa-ti Tsone Democracy ngu ai ba baw rai nga ai. Dai hku mu da ai kata kaw she ya na Democracy shamu shamawt lam galaw nga ai wuhpung shagu gaw dai hkrang kata kaw na ni sha re hpe mu da ra na ga ai. Ma Kaw jan hpe lama mi anhte a matu myit ya galaw ya na re, ngu nna Myanmar Democracy icon re, Nobel kumhpa lu da ai jan re, ngu nan kam n mai na re. Ngu mayu ai gaw kadai Myen hpe mung kam n mai na re, ngu mayu ai. Hpa majaw nga yang Myen ni anhte bum nga masha mung chying sha ni hpe ga kaja tsun ai gaw "mung masa ginsup" ai lam sha re. Kaja nan galaw na matu hkrang shapraw sa wa na tsun ai n re hpe mu da ra ai. Ndai lam hpe Wunpawng myu sha ningbaw ningla ni yawng hte hpa-awn kaji kaba, hpang hkan ai mung shawa yawng mu mada da ra ai ningmu majing re hpe shadum sadi maja na tsun hpaji jaw dat nngai.
- July 15, 2012 at 1:18 PM
- Anonymous said...
-
MYEN YAWNG HKRA GAW AMYU BAWNG SANG NI NTSA AI SHATAWNG SHADA TAWN DA AI LAM YAWNG MAREN SHA RE,
AMYU BAWNG SANG NI GAW MYEN WA NSEN SKYA NNA SHALEN MADUN DAN RAI JANG KAM GUM CHYA MA NNA KADAWNG BANG MA...DAI KAW NNA BAW SHARAWT SHE NLOI HKRA LAW...eg...2OO8 A GAW DA AI TARA HTA SHANG LAWT SALANG NKAU MI MUNG GRAI KAM KABA NNA MADI SHADAW LAWM WA MASAI..YA HPANG E DAI MADI SHADAWNG LAWM AI WA NI NAN PA mung masa parti hta shang shingjawng na ahkaw ahkang pa nlu mat ma ai nrai ni?
- July 16, 2012 at 10:57 AM


text:
Shawng nnan Amerika Sinpraw hkingau (Virginia, Pennsylvania, Maryland the New York) hta shanu nga ai Jinghpaw Wunpawng Sha ni hte hkrum shaga lai wa sai. Dai hpang February 18-20 du hkra Florida mungdaw na Jinghpaw Wunpawng Sha ni hte hkrum shaga bawngban sai. February 20 ya shana de Saranum Labyawng Bawk Ja hpe Jinghpaw Wunpawng Sha ni a ahkaw ahkang hte tara rapra lam makawp maga SHARE N'GANG (ninggang) hpe Florida Jinghpaw Wunpawng Sha ni yawng a malai Jinghpaw Wunpawng Amyu Sharawt Ninghpang (Kachin Development Foundation) a ningbaw Bawmwang Jadan Li hku nna shagrau kumhpa hte rau shagrau ap ya lai wa sai lam na chye lu ai.
Matut nna Saranum Bawk Ja gaw February 21-22 ya shani gaw Louisiana mungdaw, February 23-26 ya du hkra Texas mungdaw, February 2-28 du hkra San Francisco, California mungdaw, February 28-March 2 ya du hkra Omaha Nebraska, March 3 hta Michigan hte Indianapolis ni hkan sa du hkawm na Jinghpaw Wunpawng Sha ni hte hkrum shaga na matu lajang da ai lam na chye lu ai. Dai majaw seng ang ai mungdaw ni the makau grupyin kaw shanu nga ai Jinghpaw Wunpawng amyu sha ni sa du jahkrum na matu mung lajin dat ai.


text:
Cultural festival
WE ARE KACHIN
KNG kaw mara da ai laika Ngau langai hpe lu hti na grai myit npyaw ai lam hkam sha ai,moi naw kaji yang MyiHtoi Ma magazen kaw mu hti yu ga ai WUNPAWNG MYUSHA NI MYIT HKRUM AI SHA NI nga ai re dai ten hta dai MyiHtoi ga hpe myit nhkawn lu tim dai ni gaw dai ga ni hpe bai myit hkawn wa ai.
Ngai chye na ai gaw KACHIN ngu ai gaw Myenmung, Kala Mung , Miwa mung hte laga Mung kan jut shagu hta shanu nga ai myusha ni yawng lawm ai ngu hkam la ai hpa majaw nga yang anhte amyu ni gaw tsun shaga ai ga hte htung hkring roisai bung ai ni rai ga ai yawng gaw chyu rum ai ni re pu gang sin machyi ni rai ga ai.
Dai rai yang dai ni dai mungdan masum hta shanu nga ai anhte myu shani wa shada myit hkrum gahkyin gum din ai sha ni gaw gadai amyu ni wa anhte amyu ni hpe roi sha dang sha lu na rai sata. Ndai myit htoi ga gaw lani myi hta dik wa na re ngu kam nga ai dik wa lu hkra mung shakut shaja ra ga ai law.
Kala Mung nga Singpho myusha ni a mabyin hte shawnglam
Written by Theodendron (A.M)
Masum Ya, 04 Maga Ta - Hkru Ta [March] 2009 10:13
Anhte Chyurum ai Jinghpaw Wunpawng myusha ni wa: Kala mung, Miwa (Hkye) mung hte Myen (Man) mung ni hta tinang a lamu ga hta tinang nga rai nna, nga pra nga ai hte maren Chyurum ai Jinghpaw (Singpho) myusha ni gaw Kala mung a Assam Mungdaw hte Arunachal Pradesh Mungdaw hta Tarung Hkawng, Namhpuk Hkawng (Assam) Tenang Hkawng hte Diyun Hkawng (Arunachal) nga nna, lamu ga shara garan let nga pra nga ma ai.
Kala mung na Singpho (Jinghpaw) shayi ni 'Shapawng Yawng Manau Poi' hta shang lawm nga yang.
Kala mung na Singpho (Jinghpaw) shayi ni 'Shapawng Yawng Manau Poi' hta shang lawm nga yang.
Anhte myusha ni, Kala mung hta nga ai shaning tsa lam kahtap mat wa ai hte maren, Kala myusha ni a htung lai, ga mung ram ram wa kayau mat wa nga sai; rai timung shaga ai ga mahku n’sen ni gaw Kanu Jinghpaw mungdan, Putau, Machyangbaw ginra na “Duleng ga,” “Malihkrang Walawng grupyin ni hta shaga lang nga ai ga mahku n’sen,” hte “Hugawng ga mahku n’sen” ni hte raw hkrak rai nga ai law.
Dai ni ahkyak madung gaw, Kala mung nga Chyurum Singpho myusha ni hta Jinghpaw (Singpho) laika nga nna hkrak rai n lu jai lang shi nga ma ai. Raitim, ya dai ni Arunachal shara ram ram hkan gaw Singpho Development Society hku nna woi ningshawn shaw let Singpho lik hpe ram ram wa jai lang nga masai hpe mu lu nga ai. Sha n-ga, Assam mungdaw shara nkau ni hkan mung Singpho lik (Ola Hanson gin shalat da ai laika kanu) hpe sharin achyin lang hpang nga masai.
Anhte Chyurum Jinghpaw myusha ni yawng, nga ai mungdan n bung tim, asak sai lam snr shaga lang ai laika,htunghking langai sha rai nga ga ai rai yang gaw, jasam masha ni kade law ai a lapran e nga tim n mat na re. Ya na zawn, Kala mung nga Chyurum Jinghpaw (Singpho) myusha ni wa; “endangered languages or tribe” (mat magang nga sai Jinghpaw (Singpho) myusha ni, shanhte a shaga lang ai ‘ga’ hte htung lailen ni nga” nna masat hkrum nga sai hpe Dr.Stephen Morey a laika buk hta mu lu ai lam gaw n teng, n grin wa na re. Hpa majaw nga yang, amyu langai mat wa nga ai ngu masat hkrum ai lam gaw “Ndai myusha ni a shaga lang ai ga, hte htunghking lailen” hpe tat kau mat wa ai majaw rai nga ai.
Ya dai ni gaw; “mat magang nga ai myusha (Singpho) snr ga htunghking lailen” nga nna masat hkrum nga ai hta grau hkrit tsang ra ai (Most endangered languages) lam gaw; “N law la ai Kala mung nga Chyurum Jinghpaw (Singpho) myu ni hpe brang ayai kau shangun hkyen ai sumprat kaba langai mi pru nga sai re.” Ndai lam gaw Australian mungchying sha Dr. Stephen Morey hku nna, Jinghpaw (Singpho) laika langai bai gin shalat shapraw magang ya nga sai lam rai nga ai. Ndai shi ka da ai Jinghpaw (Singpho) laika hpe 2009, Feb. 22 ya (Shapawng Yawng Manau Poi kaba ngut ai hpang) hta Katetawng Mare, Tinsukia Dist., Assam hta masat shagrin la nna gaw Government jawng hta third language (nambat 3 laika) hku nna sharin hpang wa na hpe chye lu ai.
* Kala mung nga myusha ni hta kaga, Maru, Lashi, Zaiwa, Nung, Rawang nga nna n nga ai, Jinghpaw (Singpho) san san hte Lisu myu hpan sha nga ai re, anhte hpa majaw “ga langai, laika langai sha n mai byin na rai ta?
* Amyusha langai kata hta laika hpan law law lang ra wa na i?
* Laika n bung jang anhte myusha ni kaning rai byin wa na rai ta?
Dr. Stephen Morey gaw Endangered Languages Documentation Program hta shi hku nna gaw: A Comprehensive Documentation of the Tarung and
Kala mung nga Singpho (Jinghpaw) myusha ni 'Shapawng Yawng Manau Poi' galaw nga yang.
Kala mung nga Singpho (Jinghpaw) myusha ni 'Shapawng Yawng Manau Poi' galaw nga yang.
Singpho Languages nga nna, hpunau ni a kata hta du shang nga ai shaning mu na wa sai. Shi a project gaw “mat magang wa nga sai Singpho myusha ni hpe npawt ndung hkridun tam la n mu mat wa hkra byin shangun kau lu ai” project rai nga ai. Hpa majaw nga yang shi a Thesis/research (sawk tam) laika buk hta mung Anhte Jinghpaw (Singpho) myusha ni hpe Sam amyu hpan a lakung langai hku nna bang da ai hpe mu lu ai. Dai majaw “aga, laika n bung mat ai hpang gaw” shi ka da ai labau Sam amyu a lakung langai sha re nga ai lam gaw teng mat wa na rai nga ai.
Shi a project gaw, Miwa (Hkye) mung, Myen (Man) mung hte Kala mung hta nga ai Chyurum Jinghpaw (Singpho) myusha ni yawng hpe ‘Chyu’ n rum ai, jasam amyu kaga ga she shatai kau hkyen ai lam she rai nga ai.
* Shapawng Yawng Manau Poi kaba hpe lai wa sai 1985 ning kaw nna ya dai ni du hkra Chyurum hpunau ni yawng myit hkrum let manau dum lu nga ai re.
* Lama na, ‘ga, laika’ n bung mat, laika kaga ga lang mat wa ai rai yang gara hkawng (shara) aga laika hpe madung shatai nna manau dum na?
* shada da gara hku matut mahkai wa na?
* Sai langai sha rai ga ai ngu na, hpa ningja (identity) hpe madun na?
* Chyurum hpunau (Miwa, Myen) na ni rau gara hku matut mahkai wa sana?
* N shai wa na i?
* Shaning tsa lam bai kahtap wa jang anhte Singpho myusha ni kaning rai mat sana?
Tsawra ai Chyurum Jinghpaw Wunpawng sha ni e… myit yu yang sin machyi la n’ngai law, yawng ndai Dr. Stephen Morey a project (bungli masing) gaw anhte Chyurum hpunau ni yawng (Myen, Miwa, Kala mung) nga nna mungdan shai ai hte amyu shai kau shangun ai lamang snr Kala mung Hpunau (Singpho) amyusha ni a kata hta aga, laika jashai kau nna, kaga (Sam) amyu ni a kata hta bang kau hkyen ai lamang rai nga ai hpe mu mada ai. Dai majaw, tsawra ai myusha ni yawng ndai Dr. Stephen Morey a project tang madun ai lam hpe myit yu nna shi hpe adik tawk (English) hku nna, amyusha yawng a malai matut mahkai, hkrum jahta, shading sharai la ga ngu nna saw lajin dat n’ngai law.
Dr. Stephen Morey a hkringdat gaw:
Dr. Stephen Morey
4Sims Street.
Sandringhan VIC 3191, Australia.
Tel. 61395981122
Email. moreystephen@hotmail.com This e-mail address is being protected from spambots. You need JavaScript enabled to view it
lakap >> http://www.kachinnews.com


text:
Wunpawng Mungdan Shanglawt Hpyendap KIA Dapba 6 ginra asuya dapnu 99 hte Sam hpyen lapran mani hkying hkum 5 daram gasat poi byin wa sai re.
Sam hpyen-dingdung SSPP/SSA dapba 1 n-gun 200 ram hte asuya dapnu 99 hpyen hpung n-gun 200 jan gaw jahpawt daw hkying 10 kaw nna shani ga ang hkying 3 ram du hkra gasat hkat ai hpang Sam dap ni gaw hting nut mat nna Myen dap ni ngam nga ai lam KIA ba 6 du kaba langai Jinghpaw Shiga Dap KNG de tsun ai.
Gasat hkat ai shara gaw KIA ba 6 Mungbaw sinna hkran Man Nawng Ya lai Hka Ra makau re. De a shawng shani Man Nawng Ya hta KIA dung 37 hpe Myen ni hkan shachyut gap lai wa sai re.
KIA ba 6 ginra hta hpyen shamu shamawt taw ai NCA simsa lam sen htu sai Sam hpyen-dingda RCSS/SSA hte, simsa lam sen n htu shi ai SSPP/SSA Sam dap ni gaw SSA dazik hte sha nga hkawm ai majaw ginhka na matu yak ai lam KIA ni tsun ai.
Ya ten Sam dap ni gaw KIA hpyen hpung ni a hpang hkan nang nga ai rai nna Sam dap a hpang asuya dap mung dingyang hkan nang nga ai lam, lahta na KIA ba 6 du kaba wa lai wa sai lahkawng ya e Jinghpaw Shiga Dap KNG de tsun wa sai.
Ndai zawn rai KIA a hpang lagyim hkan nang ai lam ni gaw Myen mung kata amyusha rawt malan hpung nkau NCA ga sadi sen htu ngut ai hpang pru wa ai sat lawat rai nga ai.
Maning October 15 NCA mungdan ting gap hkat jahkring ga sadi sen htu ngut ai hpang November shata kaw nna Sam mung dingda na Sam hpyen RCSS hte Balawng TNLA ni lapran majan laja lana byin nga dingyang re.
Ya na zawn rawt malan hpung shada gap hkat nga ten, KIA Dapba 6 hpe Munggu ginra hta hpaw jat ai lam ni a majaw mung, Myen asuya gaw tinang hpyen n-gun 3,000 jan hpe Lahta Sam mung de htu tawn sai re.
Ni re ai ten, Myen asuya gaw NCA hpe mungmasa hpyen masa laknak langai hku jai lang nna rawt malan hpung ni hpe sai garan nga ai lam, NCA sen n htu ai Amyusha Hpyen Masa Mung Masa Daphpawng UNFC tsun tawn ai re.
Ndai bat March 26-28 laman, Miwa ga jarit mayan amyusha rawt malan wuhpung 7 a Wa mung Pang Hkam zuphpawng hta RCSS hte TNLA rawt malan wuhpung shada byin ai majan lawan jahkring na lajin tawn ai. Lama na maga ga hku nna manghkang matut shabyin rai yang amyusha rawt malan hpung ni rau jawm pat hkum sa wa na re lam sadi jaw dat sai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Jinghpaw amyusha ginru ginsa Uma Ga de laklak lailai lamu marang hkrai htu na dai ning yi n lu nat shi ai lam chye lu ai.Lai wa sai February shata kaw nna dai ni April 18 ya du hkra, jan mai ai lahkawng ya daram sha re majaw buga masha ni malawng maga yi n lu nat shi ai lam, ginra buga masha ni tsun ai.
Jinghpaw mungdaw ga-ang, Wunpawng Mungdan Shanglawt Hpung KIO uphkang nga ai Uma Ga, Mali-N’Mai Walawng hte Mali-Hkrang Walawng hta mung masha hkying lam nga nna shanhte hkarang yi madung galaw sha nga ai re.
Jan lahkawng ya mai ai ten, nkau yi nat lu ai raitim atsawm n hkru ai lam chye lu ai. Dai re majaw du na shata May du hkra yi n lu nat jang gaw, malu masha yak hkak wa na re lam chye lu ai re.
Mali Hkrang Walawng, Mali Yang de nga ai hpyen yen masha ni (IDPs) hpe gaw Jinghpaw Wunpawng Hkalup Hpung Ginjaw KBC kaw nna malu masha tsi mawan ni garum jaw nga ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Lahta Sam mung Hpawng Seng mare makau e Myen Dapnu Masat 99 hte Wunpawng Mungdan Shanglawt Hpyendap KIA Dapba 6 lapran bai gap hkat wa sai re.
April 26, mana de hkying 4 daram hta Myen Dapnu 99 hpyen hpung ni Hpawng Seng kaw nna Munggu de pru wa ai shaloi, KIA Dung 38 hte aten kadun hkrum katut gap hkat ai re lam, KIA Dapba 6 salang langai Jinghpaw Shiga Dap KNG de tsun shateng ai.
Gap hkat wa ai hpang shada yu maja hkat ai lam gaw daini ya ten du hkra dingyang naw rai nga ai lam, chye lu ai.
April 21 ya jahpawt daw hta gaw, wuhpung lahkawng dap lapran Hpawng Seng makau Nawng Jang hte Man Yang lam braw e aten hkying hkum mi dang gasat poi byin wa sai re.
Lai wa sai mali ya hta mung Myen hpyendap hte KIA dap lapran gasat poi ni gaw Jinghpaw mungdaw, Da Law snr Thalawgyi makau hte Wanleng lam Mungnyang snr Mohnyin ginra ni hta byin wa sai re. Bai nna Hugawng Pa, Danai KIA Dung 14 ginra Nambyu de mung hpyen masa shaja hkat nga ai lam, Jinghpaw Shiga Dap KNG sagawn chye lu ai.
Mung shawa asuya lung wa ai hte, ndai April praw kaw nna amyu lakung rawt malan hpung ni a ginra ni de majan baw gasat wa ai majaw mungdan majan kaba byin wa chye ai lam, Duwa Bawmwang La Raw woi awn ai Jinghpaw Wunpawng Amyusha Hpung KNO gaw April 24 ndau hte sadi jaw sai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
Wunpawng Mungdan Shanglawt Asuya Dap Ba (3) Ginra rai nga ai Lagat Bum Post hpe March (24) ya jahpawt daw hta myen hpyen hpung ni n gun kaba hte shang htim ai majaw gan yen kau ra ai lam na chye lu ai. Dai shana sha (March 24) ya shana maga KIA myu tsaw share shagan ni kawn n gun hte bai lu htim zing madu la sai lam shiga hpe mung na chye lu ai. Gasat majan kata lam shiga hpe gaw a tsawm hkrak rai n chye lu shi ai.
LAGAT BUM POST HPE BAI LU ZING LA
Wunpawng Mungdan Shanglawt Asuya Dap Ba (3) Ginra rai nga ai Lagat Bum Post hpe March (24) ya jahpawt daw hta myen hpyen hpung ni n gun kaba hte shang htim ai majaw gan yen kau ra ai lam na chye lu ai. Dai shana sha (March 24) ya shana maga KIA myu tsaw share shagan ni kawn n gun hte bai lu htim zing madu la sai lam shiga hpe mung na chye lu ai. Gasat majan kata lam shiga hpe gaw a tsawm hkrak rai n chye lu shi ai.
Labels: Jinghpaw Mung Shiga


text:
2008 Ning hpe ntsa lam hproi bai yu dat yu ga mai kaja lam ni nga ai zawn hten run hten za tsin yam tsim dam ni mung law nga ai . Nkau gaw Mung kan a shingra tara maka a majaw mung rai nkau gaw masha shada sat nat hkat ai lam ni mung rai nga ai.
Hpa mi rai tim 2008 ning gaw gade nna yang htum sana sha rai sai ngwi pyaw ai 2009 shaning nnan mung du shang wa sana sha rai sai . 2009 ning gaw ganing re ai baw ni bai du wa na kun ? shaning aten ladaw ni gaw lai lai rai mat wa sai . Nang na a hkum a matu hpa galaw sai kun ? Na a dinghku dum nta masha ni a matu hpa galaw sai kun? Na a mare buga grup yin na ni nang hpe kam hpa ma ai kun? Na a amyu sha ni a matu Na a Mungdan a matu akyu rawng ai lam lama ma galaw ga sai kun??? kun ngu ai ga si ni hte bai nhtang myit sum ru yu ga....
Tsaw ra J.W myu shani yawng 2009 shaning Nnan hta Ngwi pyaw nga mu ga .
Ngai na hkrup ai 2008 ning hta byin lai wa sai mabyin ni....
- Myen mung hta Nbung laru a majaw Aeyawadi Ginwang hta masha sen lam si hkrum sai.
- Miwa mung hta Nnang nawn gaba byin na masha manu mana si sai .
- Russia Mung hta nbung li hkawn na masha si ai.
- Spain Mung hta Mung nbungli hkawn ai lam byin lai wa sai.
- Russia gaw Goger hpe shang gasat ai.
- India Mubai hta gasat gala amajaw masha manu mana si hkrum sai.
- Israel gaw GaZa hpe ganghkau kawn gasat ai majaw masha tsa gaba si hkrum sai.
- America mung hta Obama gaw shawng nnan na shan chyang masha Gumsan magam tai lu sai.
- American Mungdan a sut masa laru a majaw mung kan hta ram ram ahtu hka nga sai.
- Gumsan magam W.Bush gaw American Gumsan magam ni hta shawng nnan labau shang gyepdin hte gabai katut ai wa rai sai .
- Thai Mung dan hta laning mi laman hta sha Mung dan a Hkringmang daju ( PM ) marai 4 galai sai .


text:
Manang Ni
-
ကခ်င္လူငယ္ထု၏ေတာင္းဆုိထုတ္ျပန္ခ်က္3 weeks ago
-
CHRISTMAS MAHKAWN BUK 1006 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
8 May 2009
Ngai Myit Dum Yu Ai Lam ( Kachyi Me)
Friday, May 08, 2009 | Laika Ka Ai Shanghtin
N dai Bat gaw " Motherday" na matu myitdum ai lam, chyeju Dum ai lam, Ra ai lam ni grai grai ka mayu ai ngu na internet pang lai kaw browsing hkang galaw hkawm yu yang na sai goi shi ga ni shara shagu, Wp sai ngu wa gara shara du mat tim " Naw Hpu" sha mayu Manau nau mayu.. mayu ..mayu...Ai lam ni grai law wa wa re hku rai nga ai...
Ah Hte Wp sha ni yawng kam hpaw dik ai, ngu na myu tsaw,Mung tsaw Lit Gun hpai nga ai Hpyen Dap hte Ning baw ning la ni hpe roi kau dat ai ga si ni ya na lang hte rai jang hti n dan na re, Ngai 25 ning sha naw rai n ngai, Rai tim ya na lang gaw hpang jahtu hku n na roi jahtum kau gya ai gasi ni re majaw gaw n chye n kaw re ningmu hte n kung kya shi la ai ngai na mung masa hpe loi bai madai shaprawt dat n ngai....
shani shagu kyu n hpyi ai ten grai law n ngai...Rai tim..shani shagu..aww...ahhte wp myo sha ni hpe woi awng nga ai Ahhte mungdang ahsuya ( myen ahsuya ) n re .... ni na shiga gara website hkang wa loi wa na kung...Kade blog kaw wa ka da nga ai kung? Gara maigan site hkang wa links da nga ma ai kung? ....Google...Live..yahoo..answers.. hkang tam chyu tam hkawm re gaw ...shat n sha shi yang ngai galaw ai bungli kaba langai re...mi de laika hti taw na ...Na hpe majoi laban dat na kung? n re ...BBC..kaw na Mizima...du hkra mai madat ai baw yang hpe na de shang na matu madat n ngai...Jing wa hkra ..ngu na madat ai re wa she...je na yang je..she..ka ni ya hpa she rai wa ai...n lu madat n mai ...Yin she kap wa ai... Dai kaw she...Irak, northkorea,somalia channel...(CNN) hpe tsung mayu n ngai dai ni mari da ai kung she mai ngu ai...shanghte shi ga ni chyu wa taw taw rai na.. ( jinghpaw ni lam gaw n lawm wa) :( :(
Gara kaw du mat wa sai kung n chye..bai hpang na re n nang kaw na.. kadung ai hku ngai na ning mu hpe tsung jahta mayu ai lam sha gaw re law..hpa n chye tim..nbwisam...laika hti na ngai mung ka mayu mat wa ai hku re...n pu kaw na shiga ni hpe lakap let loi sawng yu ga ngu na myitsu ni yawng hpe ...Ga Saaw Dat ai hku re...
Ahtsawm sha sawng yu ga
Ah hte kaw dan re myit hkoi wa sai kung?
Nga shara shamat gya saga ai kung?
Dai Me Langai hkrai Bang da ai n re lu?
December Shata Yesu Shangai wa ai hpe N shadum ra ai sha Dum ai hkrai rai na re, Dai majaw gaw Myo Sha ni Nga shara Kase,Shamat,Mayam,Jinghpaw Mying Gun na Myen Ga shaga ai n htoi de du mat na hpe Dum Ga ngu yawng hpe Shadum Dat n ngai
Shing nrai?
Ahhkau Ni Prat?
Shanghtin wa Hkam sha mu mada ai lam chyu re hpe ...
Yawng Hpe Hkung Ga La Ra Let..
Labels: ShiGa
Subscribe to: Post Comments (Atom)


text:
N dai Media Ring Talk gaw PC to PC, PC to phone, mobile phone to Mobile phone free manu jahpu njaw ra ai mai shaga ai hku re, ngai lang ai laning myi jan rai sai, Yawng mu chye lu na matu garan ga chyan dat nngai.nkau myi gaw muchye ai ni law na re.
An hte jing hpaw mung shara law malawng hta gaw miwa phone lu ai ni hkrai rai ga ai majaw grai lang manu nga ga ai.Mung dan 8 de internet kaw nna phone de free mai shaga ai lam chye lu ai.minit 10 rai jang jang hkring mat tim bai shaga ga di jang mai nga ai.
ndai Media Ring talk kaw dip dat na, Sign-up , Down load galaw chyam yu ga.
web address :


text:
Wunpawng Mungdan Shanglawt Asuya Dap Ba (5) n pu Dung (24) ginra rai nga ai Sam Pa Mare, Dasai Man Sai kaw Mung Shawa hpyen hpung ni hte myen tai hpyen ni gap gasat ai lam na chye lu ai. Mung Shawan Hpyen Hpung (MHH) ni remove bom hte hkap gap ai hta myen tai hpyen ni law law si hkala ai lam hpe mung na chye lu ai.
SAM PA KAW GAP
Wunpawng Mungdan Shanglawt Asuya Dap Ba (5) n pu Dung (24) ginra rai nga ai Sam Pa Mare, Dasai Man Sai kaw Mung Shawa hpyen hpung ni hte myen tai hpyen ni gap gasat ai lam na chye lu ai. Mung Shawan Hpyen Hpung (MHH) ni remove bom hte hkap gap ai hta myen tai hpyen ni law law si hkala ai lam hpe mung na chye lu ai.
Labels: Jinghpaw Mung Shiga
1 comments:
- w.p shadang said...
-
dai ni K.I.O ni a mung masa gaw gara de ta? AWM DAWM DE KUN? MUNG HPAWM DE KUN? asan sha chye mayu nga ai le..myen sawa ni gaw mung kan de myi man grai shakya let madun sha nga sai le..an hte w.p myu sha ni a kanu,kawa rai nga ai K.I.O kaw n na 1 mi hpe sha gwi gwi tawk hprut daw dan na aten du sai ngu mu n ngai...myen sawa myu ni hte gaw prat tup rau n nga sana re ngu kam ai.rau bai nga ga nga yang gaw GWI GAYET SHING NA MALAP she rai na sai....
- April 4, 2012 at 1:58 PM


text:
skip to main |
skip to sidebar
Hkai Sun Lamu Ga Zing La Hkrum Ai Majaw Nam Tau Mare Masha Ni Jam Jau
(Kachinnet)
Muse Ginwang, Pang Sai (Chyu Kote) Ginwang Daw, Nam Tau mare buga masha
ni a hkai sun lamu ga ginra ni hpe N.A.HP asuya uphkang ten Mungdan
Hkai Sun masing ngu ga baw hte yi sun lamu ga ginra Eka(338) daram hpe
atik anang zing la wa sai lam dai mare buga masha ni kawn chye lu ai.
Ndai shara ni hta ya ten lakmat nlu tara nshang ai kumshu sun hpe maigan Miwa amyu sha ni galaw sha nga ai lam chye lu ai.
Ndai zawn rai zing la kau ya ai majaw buga masha ni gaw prat ban hte
ban galaw sha hkrat wa sai lamu ga ginra ni hpe tat sum kau ra ai sha n
ga, dai zawn zing la ai shara ni hta arang kaba hte galaw lu galaw sha
ai ni gaw lamu ga maden jat wa ai majaw makawp maga tawn ai nam maling
ni kaji wa nga ai hte lamu ga shingra hten za ai, hka pru shadang yawm
wa nga ai lam, hkai sun galaw ai hta akyu shawn lang ai shingtai sat ai
dat tsi ni a majaw lu hka n san seng shangun ai manghkang ni byin nga ai
hpe buga masha ni hkrum sha nga ai lam chye lu ai.


text:
Miwa-Myen lamuga jarit manghkang hte seng nna U Nu a shut ai lam ni.
(1) U Nu gaw Miwa asuya hpyi ai Hpimaw, Gaw Lang, Kang Hpang lamuga hpe Miwa mung de jaw na matu dawdan ai lam hta, Peking mare e kalangta ahkyak ahkya rai nna ga sadi laika galaw nhtawm shangut kau mayu ai. Dai aten hta shi gaw wunji juk mung nre ai. Hp.S.P.L ningbaw sha re. Ndai daram ahkyak ai mang hkang hpe asuya shada chyu sha ga sadi laika galaw lu ai. Dai lam hpe hpa n sawn, asuya galaw nga ai ni gaw nye a sape ni re ngu nna shi myit la ai. Wunji juk ana kap nna shi hkum hpe shi wunji juk ngu nna myit nga ai.
(2) Asuya hpung kaw nna 2 lang dawdan matsun ai hpe shi hpa nsawn ai. (Cabinet) a dawdan ai lam hpe maisau chyaje galaw ai.
(3) Hpimaw, Gaw Lang, Kang Hpang lamuga a lam hpe shi hkaja ai lam, sagawn yu ai lam nnga ai. Lamuga jarit hte seng ai Files ni maigan matut mahkai rung e hkum hkum tsup tsup nga ai raitim, langai mi mung hkaja ai lam nnga ai sha, dai lamuga ni gaw galoi mung anhte n madu yu ai nga nna aloi sha tsun nhtawm ndau shabra ai. Ndai lamuga ni hpe U Nu shi n madu ai raitim Jinghpaw Wunhpawng mung shawa a madu ai lam hpe shi n hkaja yu ai.
(4) Dai lamuga ni a lam hpa mung n chye ai mung madung na shawa masha hte shilaika ni, ginjang ai ningbaw ni hpe shi tsun ai teng ai ngu nna shi hpang maga de madi shadaw hkra, shut ai lam ni hpe shi tsun nna mung masha hpe masu hkalem ai.
(5) Shi ra ai hku bying hkra Jinghpaw Wunpawng ningbaw ni hpe ladat amyu myu hte jahkrit shama ai. Shi hpang de lawm nna teng nga ai jau hpara e, nga na masha ni hpe n-gun jaw myit sharawt ya ai.
(6) Shawng nnan Miwa asuya hpyi ai shaloi, aloi sha nanhte hpyi ai tara, ngai jaw mayu ai, ngu nna dawdan ngut ai hpang, lamuga sumla ntsa e yu nna, ya Miwa asuya hpyi ai lamuga ni gaw gade wa dam ai kun sawn yu mu ngu shangun nna, amu madu kaba ni gaw square miles (500) dam ai ngu tsun ai shaloi she,” ah! mana maka wa i? Grai law ai wa i? Dai hku nga yang kanang sa byin na,” nga nna tsun ai.
Jinghpaw Wunpawng mung shawa ra sharawng ai gaw Hpimaw, Gaw Lang, Kang Hpang lamuga hpe atsawm sha hkaja yu ngut nna teng man ai mabyin masa hpe chye lu ai shaloi, mung shawa e myit hkut yang she dawdan ya yang kaja ai. Miwa asuya e kaning wa mi nga tim dai shara ni gaw Miwa asuya e galoi mung nmadu yu ai. Hpaga la ni hku nna rai rai, Chang Kai Sheik wa dai lamuga na mung masha ni hpe dang sha nna Ingalik hpe gasat na matu hpyen dabang chyahkring chyahkra dap jung ai hku rai rai, lahkawng lang ngu na mungkan majan aten e Chang Kai Sheik a hten run mat ai dap ni chyahkring chyahkra dap jung ai hpe rai rai, ndai lam wora lam ni hpe tsun jahpai nna anhte madu ai ngu tsun ai lam gaw tara ai lam nre ai.
Dai aten hta n-gun nrawn ai mungdan kaji ni a ntsa e ma ja ladat hte Ingalik gaw mung maden lai wa sai hte maren, machye machyang nlaw nna hpaji nchye ai nlaw ai masha amyu, amyu kaji ni a ntsa e mung, Miwa hkaw hkam ni gaw dang sha nna gasat zing la, shi masha byin hkra galaw lai wa sai mung nga ai. Teng sha nga yang, ya shanglawt ai mungkan hta Dimokresi dingsa raitim, nnan raitim, Dimokresi hpe npawt nhpang tawn da ai rai yang, masha amyu gaw kaba ai kaji ai ahkyak madung nrai, masha amyu shagu gaw shanglawt lu ra ai. Tinang a masha amyu myit ra ai hku rai ra ai. Nkaja ai mung maden lai mung, nkaja ai sut madu lai mung, nhkru nkaja ai Nazi lai, Hpet-sit lai ni mung, mungkan e myi hkyi hpe nmu ai sha manang wa a myi hkyi hpe sha mu nna lata layung madi ai nkaja ai lai ni mung lani mi na nhtoi hta hkrat sum ra na re ngu nna sha Jinghpaw Wunpawng amyu sha ani gaw tsun dinglun nga ma ai.
U Nu a shut kaba langai mi naw nga ai.
4-11-56 ya shani, shana de hkying 1:00 aten kaw nna Miwa Mungmasha Gumsan Mungdan a ningbaw kaba Mao Tse-Tung gaw, U Nu hte rau munghpawm Myen mung na dat kasa hpung ni hpe shani shat daw jaw ai. Shat sha ngut ai hte rau hkying 2:30 daram kaw nna bawng ban hpawng hpe hpang ai. Dai bawng ban hpawng hta ningbaw kaba Mao Tse-Tung kaw nna hkawt Miwa mung Kunmyunit pati ningtau ningbaw ni, Paliman ningbaw ni, Wunji juk hte ningtau wunji juk ni zawn re chyawm tari masha myit su ni lawm ma ai.
Munghpawm Myen mung maga na mung U Nu hte rau hkan sa ai hpung masha ni, hpang e bai du ai Jinghpaw Wunpawng ningbaw ni, Rusha mung kaw nna du wa ai Daw Sein Pu a P.L.M.S. amyu shayi ningbaw ni lawm ma ai.
Dai bawng ban hpawng hpang ai hte rai ningbaw kaba Mao Tse-Tung gaw grai tsawm ai myi man hte, “Gai, ningbaw kaba U Nu nanhte a mungdan a matu bawng ban mayu ai ahkyak ai manghkang ni hpa nga ai kun tsun u,” nga nna ga hpaw dat ya ai.
Dai shaloi U Nu gaw, “Ningbaw kaba Mao, kaga ahkyak ai lam gaw nnga ai. Anhte a mungdan hta anhte Hp.S.P.L.hpung phe ginjang nga ai P.M.Ny.T. nihpe lai wa sai ralata poi hta Yang Gung e nga ai nanhte a sumtsan dat kasa rung kaw nna mayun mayoi hku karum ai. Dai zawn galaw ai lam gaw ya aten e anhte Hp.S.P.L. hpung gaw asuya tai nga ai majaw mungdan 2 a hku hkau lam hpe hkra ai. Dai majaw shing rai galaw ai gaw nkaja ai,” ngu nna tsun dat ai.
Ningbaw kaba Mao Tse-Tung gaw myi kaba wa ai hte, “Dai zawn galaw ai kaja wa re ni? Kaja wa rai yang kadai wa hpe kade mi jaw nna karum ai ngu ai hpe hkrak hkrak tsun dan rit. Ngai ahkyak la na. Dai zawn galaw ai hpa kaja na I? Ngai mung nra ai, “nga nna bai tsun ai.
U Nu gaw, “atsawm hkrak gaw kanang chye na law e. Dai zawn ga law ai hpe kam nna tsun ai re,” ngu nna bai tsun ai.
Mao Tse-Tung gaw, “ Dai rai yang jep sagawn hpung langai hpaw nna jep sagawn na. Dai jep sagawn hpung hta nanhte a masha mung bang mu. Jep sagawn nna kaja wa teng jang sumtsan dat kasa rung na du ni yawng hpe ngai ari jaw na. Dai zawn galaw yang nang myit dik na i?,” nga nna bai tsun ai.
U Nu gaw,” Dai daram gaw galaw nra ai. Hpang de n galaw jangrai sai. Hpang de n galaw na matu sha ahkum ya rit, “ngu nna bai tsun ai.
Mao Tse-Tung gaw, “Nang tsun ai hte maren kam ging ai daram re ai rai yang, kaja wa jep sagawn ra ai. Shaloi she nang mung myit dik na. Anhte mung myit dik na. Dai rai yang nanhte a Hp.S.P.L. hpung gaw Pali man e n-gun kade daram nga ai i? Ginjang ai ni gaw kade mi nga ai i?,” nga nna bai san ai.
U Nu gaw, “ Ginjang ai ni gaw 45 nga ai. Anhte maga na gaw Hp.S.P.L. amat ni hte Hp.S.P.L hpe madi shadaw ai amat yang hpawn rai yang 200 jan nga ai,” ngu nna bai htai ai.
Mao Tse-Tung gaw, “Dai hku rai yang nang hpa hkrit shara nga ai i? Nang kaw masha law law rai nga ai. Ginjang ai ni gaw hpa tsun nram nga ai. Anhte a Paliman kata e mung, asuya hpung hta mung, Kunmyunit nre ai (Democratic) hpung mung naw nga ai. Wora dingla wa gaw ginjang ai (Democratic) hpung a ningbaw re. Shi gaw Chang Kai Sheik a masha re. (Ndai kaw kara hpraw sai ningbaw langai mi hpe Mao Tse-Tung gaw layung madi madun dat ai. Dai ningbaw dingla wa mung mani nna baw gum dan ai.) Hpa mi rai rai nang myit dik hkra shada da ntsen ai myit nnga mat hkra jep sagawn ai hpung dat yang she mai na re,” nga nna bai tsun ai.
U Nu gaw, “Dai daram galaw nra ai. Htawm hpang de n galaw jang rai sai. Ngai ya na zawn tsun nga ai gaw anhte a matu chyu tsun nga ai nre. Nanhte a mungdan kaba a matu mung, Kummyunit mungkan a matu mung ngai tsun nga ai re.
Hpa majaw nga yang, ndai ginjang ai P.M.Ny.T. kata e Kunmyunit amying gun ai shuk ai masha ni rawng ai. Ndai ni gaw nkau mi lagut, damya, kunle, pyek lahkawng pyi ndan ai ni lawm nga ai. Dai rai nna ndai ni gaw Kunmyunit hpyi hpun nhtawm Kunmyunit wada hpe mying hten hkra galaw nga ai. Dai majaw tsun ai re,” ngu nna bai tsun dat wu ai.
Mao Tse-Tung gaw, “Dai hku nga yang anhte mung langai mi tsun mayu ai. Anhte a sumtsan dat kasa wa tang shana yu ai. Kalang mi nang wunji juk galaw nga ai aten hta Yang Gung mare, lam langai mi na nta langai mi hta, anhte a hpyen kaba rai nga ai KMT Miwa hpraw Chang Kai Sheik a masha ni gaw, shanhte a dawnghkawn hte nanhte a dawnghkawn hpe arau sharawt da nna, nanhte a gumsan wa a (dat pung) sumla hte Chang Kai Sheik a (dat pung) sumla hpe arau noi da nhtawm anhte hpe matsa nga ai hpe hpa majaw nang gaw ahkyak la ahkum ai lam n galaw a ta? (Ndai kaw Myen mung hte seng ai Miwa sumtsan dat kasa Yu Chon Min gaw lam nambat hte nta nambat tsun dan ai) nga nna bai san ai.
U Nu gaw, “Ngai nchye ai. Hpang de chye jang ahkyak la na re,” ngu nna bai htai ai.
Mao Tse-Tung gaw,” Bai nna shilaika law law mung anhte Kunmyunit ni hpe matsa nga ai hpe nang hpa mung n ahkum ya ndai le,” nga nna bai kahtap san ai.
U Nu gaw, “Dai gaw anhte a mungdan hta gaw Dimokresi mungdan re nga yang shilaika ni gaw shanglawt ai lam nga ai. Shilaika ni gaw asuya hpe mung, ngai hpe mung ayan e matsa nga ai. Dai gaw ndut ndang ka lu ai ahkaw ahkang nga ai majaw hpa mung nlu galaw ai,” ngu nna bai htai ai.
Mao Tse-Tung gaw, “Tinang a mungdan kata e gaw ka nga mu ga.Raitim jinghku hten hkra, hku hkau lam hten hkra ka ai hpe gaw asuya e hkang ya na ra ai. Bai nna ngai tsun mayu ai. Nanhte gaw anhte a ntsa e grai hkrit nga ai nhten. Dai daram mung hkum hkrit mu. Summwi ni du shagu mung marang nlawm ai. (Ndai Miwa ga malai hpe Miwa a ga kaw nna Myen ga hku ga byan ai gabyan ni atsawm sha nchye byan nna lachyum npru ai majaw, Cambridge University kaw nna pru ai nga ai gabyan hpe Ingalik hku gale shangun ra ai) Anhte gaw sumtsan gap ai Rocket mung garai n galaw ai, Jet nbungli mung ga rai nchye galaw ai. Atomic bawm hte Hydrogen bawm ni mung garai n chye galaw ai. Ndai ni chye galaw wa ai shani nanhte grau hkrit na re. Hpa mung hkum hkrit mu Nanhte a ntsa e jinghku mungdan hku sha pyi nre, hpu nau mungdan hku myit ga ai. Nanhte machyi hkra galoi mung n galaw ai. Nanhte hte bawng ban ai shaloi pyi gaw yu u, anhte gaw myit galu kaba ai hte grai shayawm nna bawng ban ra ai re. Kaga mungdan kaba ni rai nga ai Amerika, Ingalik, Rusha ni hte rai yang shanhte ga hkaw mi tsun yang anhte mung ga hkaw mi tsun ai re. Kachyi mi mung n shayawm ai. Nanhte munghpawm Myen mung ntsa e anhte mung grai tsaw ra shawang myit tawn da ga ai, “nga nna bai tsun ai.
Ndai zawn ningbaw kaba Mao Tse-Tung gaw jep sagawn ai hpung dat na nga nna tsun, U Nu gaw dai daram galaw nra ai ai ngu nna tsun, rai kahti galai tsun hkat nga nna hkying 5 chyen rai wa nhtawm nsin sin wa jang she bawng ban hpawng he dawm kau ai. Shana de hkying 4 daram hta U Nu gaw, “ndai lam hpe bawng ban nga ai aten hta num ni hte ma ni lawm nra ai, shanhte wa mu ga ngu nna tsun timung ningbaw kaba Mao Tse-Tung gaw, “Oh, hpa byin a ta?, dung mu ga, shanhte mung na chye la mu ga, yawng na na ra ai nga nna wa na ahkang njaw ai majaw, num ni hte ma ni gaw namsa shinggan pru mayu ai hpe sharang da ra nna ram ram jam jau hkrum ra mat ma ai.
Teng wa nga yang dai ga hpe U Nu hku nna Mao Tse-Tung hpe ntsun mai ai ga re. Mung langai hte langai grai ahkyak ai manghkang law law nga nga ninglen, hpung pati langai mi a lam hte manu dan nna lu la yak ai aten hpe kaman lila di kau ai. Dai lam hpe tsun mayu yang shi hte hkau ai wunji juk Chou En-lai hpe shan lahkawng hkrai sha atsin sha tsun kau dat yang ngut mai ai lam sha re. Ndai gaw U Nu a shut kaba rai lu ai. Dai hpe pyi U Nu gaw, “ngai rai nna she ning ngu tsun gwi ai,” ngu arawng la nna naw shakawng tsun ai. Kaja wa nga yang arawng la shara mung nre. Myit n-gawp ai lam sha rai nga ai.
U Nu gaw Miwa mung e sha nre, Amerika mung e mung Time hte Timing lachyum hpe shut kau ai sha n-ga, dai aten hta munghpawm Myen mung a matu sihkrung sihtan lam daram ahkyak ai n-gu dut ai lam hta, Amerika mung kaw nna n-gu dut gat kashun ai lam hpe Amerikan gumsan hte hkrum ai shaloi aja awa ahkyak la ahkum na matu wunji hpung kaw nna hte dat ai raitimj, “ ngai hpe n-gu hpaga la shadu ai i? Ngai ntsun na “ngu myit la nhtawm ntsun ai majaw Amerika mungdan e mung hpa shai ai lam nnga ai sha Merika gaw Myen mung a n-gu dut ai mung dan ni hpang de hkau lan mam hte kaga n-gu lu ai mungdan ni kaw na n-gu mari la nna dut ya ai majaw Myen n-gu dut ai hta grai yawm mat nna munghpawm Myen mung a sut gumhpraw madang gaw maigan mungdan ni a hka hte gawan da ai prat de du mat wa ai.
Lama wa (wunji juk) U Nu gaw n-gu dut na manghkang hpe bawng ban ai rai yang Amerikan asuya gaw hkan galaw ya na jin jin lajang tawn ai, raitim dai lam hpe ntsun pru wa ai majaw hpa mung n lajang lu mat nna U Nu a ntsa e Amerikan asuya chyawm tari masha kaba nkau mi pyi myit hten mat ai nga nna na chye lu ai.
(Wunji Juk) U Nu gaw mungkan mung dan ni de gawan hkawm ai hta, ya san seng Hp.S.P.L. hpung masha Paliman dat kasa hpung ningbaw kaba langai mi tai nga ai wa, maigan mungdan langai hta lata layung hpe n-gup e magaw bang nna gawut shangoi dat ai daram wa mi nhtap nhtuk hkra nrai tim, tinang a mungdan a matu kaja wa a hkyak ai manghkang ni hpe hparan na malai, tinang langai mi a dan hkung lam, mying kaba na lam hpe chyu sha madung dat nna galaw ai lam hpe Miwa mung hte Amerika de sa ai shaloi na shi a galaw gunhpai ai lam ni a ntsa e mada yu, maram yu ai hte chye lu nga ai.
Ga hpungdim.
Hp.S.P.L. lahkawng brang ga garan hpang ai aten hta U Nu maga lawm ai masha nkau mi gaw U Nu chyu sha Dimokresi nga htum re, U Nu ( wunji juk) galaw yang she Dimokresi hpring tup hkra lu na re nga nna kam ai ni nga nna kam ai ni nga ma ai rai nna, mungdaw ni a ntsa e U Nu jaw ai Dimokresi gaw nhtang hku re ai lam hpe tang madun ngut sai majaw chye na na daram rai sai ngu kam nngai.
Munghpawm Myen mung ting hta Dimokresi hpe hpring tup hkara jaw lu ai masha myit su ni hpe lawan dik ai hku ga;lai lata shalun lu u ga law.


text:
Hkungga tsawra ai, Nu Wa hpu nau ni, San Pra ai Pedro Calungsod gaw 1654 ning, July shata (21) ya shani hta shangai wa ai re. Shi gaw Philippines amyu sha rai nna Cebu ngu ai mare kaba shara kaw na rai nga ai. Shi gaw Jesuit sasana Boarder kaw nga nna hpaji sharin la lai wa sai rai nga ai. Shi madung da sharin hkam la ai hpaji ni gaw, Tara laika sharin ai hpaji, sumla soi ai, mahkawn mangwi, laksama galaw ai hpaji ni hpe sharin hkaja la sai. Ndai hpaji ni gaw sasana magam a matu ahkyak ai hpaji ni rai nga ai. Asak (14) ning hta tarahkaw sara langai mi hku nna sasana magam gun na matu shaga la hkrum ai. 1668 ning hta Spanish Jesuit sasana Jau ni hte rau Mariana zinlawng (Island) de sasana magam gun na matu hkawm mat wa sai. 1672 ning April shata praw (2) ya shani, San pra ai Jesuit Jau Vitores hte rau Gu-am de sa ai shaloi makam masham a matu sat kau hkrum sai rai nga ai.
Gu-am ngu ai kahtawng kaw shanu nga ai buga masha ni gaw, grai mazut ai, loi zai ai masha ni rai nga ai. Lani mi na ten hta, san pra ai pedro calungsod hte Jau Vitores gaw dai zin lawng na mare salang wa a nta hta hkring sa manam ai ten, dai slg. wa a kasha gaw grai machyi kaba sawng nna, nta madu jan hpyi shawn ai hte maren kashin kamun jaw dat ya sai. Dai ten hta nta madu wa gaw dum nta hta n’nga ai, mare de hkawm ai ten rai nga ai. N’myit mada ai sha, shanhte ni kyu hpyi nga ai ten n’ta madu wa du wa sai. Makam masham nchye, n’nga ai nta madu slg. wa gaw, shi kasha hpe kashin kamun jaw ya ai nga nna, masin pawt nna, Jau hte Calungsod hpe dai shaloi jang n’htu hte htau sat kau lai wa sai rai nga ai. Dai ten hta San Pra ai Pedro calungsod gaw, asak (17) ning sha naw rai nga ai. Shaning 2000 ning march shata (25) ya shani, Wa Sarabyin John Paul lahkawng hku nna, Pedro Calungsod hpe nawku hpung hku nna shakawn shagrau jaw ai, Alu ai masha tai wa sai re. Bai nna, Wa Sarabying Benedict XVI a lak htak lai wa sai shaning 2012 ning October shata 21 ya shani, Roma mare kaba hta shi hpe San pra ai masha shatai ya sai rai nga ai. N’dai Philippines mungdan hta ya daini du hkra nga jang, san Pra ai masha marai (2) rai sai rai nga ai. Shawng nnan tai ai san pra ai wa gaw San Pra Ai Lorenzo Ruiz rai nga ai.
San pra ai Calungsod gaw Philippines mungdan kaw nna, kaga munggdan de sa nna Karai Kasang a kabu gara shiga hpe sa hkaw tsun sakse hkam ai wa rai nga ai. Shi gaw asak kaji tim tarahkaw sara tai na matu lak san shaga la hkrum ai wa rai nga ai. Yak hkak ai lam amyu myu hkrum timung, ap nawng ai hte Karai Karang a Mungga hpe shachyam shabra ai magam hpe kang ka ai hte shakut lai wa sai re. Ramma ni Tarahkaw sara ni kasi la mai ai san pra ai masha rai nga ai. San Pra ai calungsod gaw Guam ngu ai zinlawng na, kahtawng shara langai mi hta, buga masha ni hpe Christan makam masham, machye machyang hpaji ni hpe sharin ya lai wa sai. Hpaji madang hpang hkrat mat sai hte sak kaba sai ni hpe mung, makam masham hte hpawn, laksama galaw ai ta hpaji ni hpe myit galu ai hte sharin ya lai wa ai rai nga ai. Yak hkak ai lapran hta Karai kasang hpe tsawra myit kaba ai hte ap nawng lai wa sai. Shi a shakut shaja, ap nawng ai a marang e, dai ginra na masin ja la ai masha ni, Christian makam masham hpe lu la nna, law wa, Catholic Nawku hpung de law wa shang wa ma ai lam chye lu nga ai.
Nu Wa ni, n’dai pang lai zin lawng ngu ai shara ni gaw grai hkrit tsang ra ai hte, pang lai lagut damya ni law ai, n’bung laru kaba ni jahkring hkring sha wa ai shara, hkawm sa hkawm wa yak ai shara, pang lai kata n-nang nawn ni byin chye ai shara rai nga ai. Dai zawn yak hkak jam jau ai shara de, Pedro Calungsod gaw dum nta buga hpe kau da nhtawm me, chyasam masha ni nga ai zin lawng de sasana magam gun na matu myit daw dan let shakut mat wa sai rai nga ai. Sak prat naw kaji ai raitim, Madu karai kasang hpe kam sham tsawra ai re majaw, ya na zawn, wa sa yak ai, yak yak hkak hkak hte hkawm sa ra ai shara ginra de Karai a mungga hpe gat hkai na matu shakut lai wa sai rai nga ai.
Ndai zawn, makam masham a matu shakut shaja, ap nawng lai wa sai san pra ai Pedro Calungsod hpe Philippines mung dan kata na (CBCP) Catholic Bishops' Conference of the Philippines ngu ai Philippines mungdan, Catholic Saradaw ni a ginjaw rung kaw nna mung chyeju hte hpring ai lak san ahkaw ahkang lu ai san pra ai wa re ngu nna shagrau lai wa masai. Yawng gaw shi hpe kam hpa tsawra kyu hpyi nga ma ai. Nawku hpung hku nna, mung san pra ai Pedro Calungsod hpe sasana magam gun ai ni hpe garum shing tau ai wa re ngu nna shakawn shagrau da sai rai nga ai. Grau nna, shi hkum nan tarahkaw sara prat hte Karai Kasang a mungga ni hpe hkaw tsun gat hkai hkawm ai wa rai nga ai majaw, Tarahkaw sara/mum ni hpe garum shingtau ai san pra ai wa rai nga ai. San Pra ai Pedro Calungsod hpe World Mission Sunday mungkan sasana n’htoi ngu masat shamying ai October (20) ya shani lak san shagrau poi hpe galaw nga ma ai. Shi a daidaw rai nga ai Philippines mungdan a mare kaba Cebu kaw shaning shagu grai hkyik hkam ai hku nna galaw ya nga ma ai re.
San Pra ai Pedro Calungsod a lam na chye ai ni law law gaw shi hpe n shakawn ai nlu nga ai nga nna mung, ka da ai hpe mu hti lu nga ai. Shi sak hkrung nga ai ten hta mung shi hpe mu hkrum shaga ai ni yawng gaw grai tsawra hku hkau ma ai da. Ya na zawn, Philippines myu sha ni kaw nna, san pra ai masha tai wa ai hpe mungdan masha ni yawng grai a’rawng la ai hte hkungga shagrau nga ma ai lam mu lu nga ai. Kaja wa nan sha, shi gaw anhte Philippines myu sha ni a matu sha nre, mungkan ting a matu katsi la grin ai amu magam hpe shakut mat wa ai wa re nga nna mung, arawng la nga ma ai re. Du hkawm yu ai nawku jawng shagu hte dum nta shagu ngu na ram hta, san pra ai Pedro Calungsod a sum la hpe nawku tawn ntsa hta mara tawn da nna, kyu hpyi nga ma ai hpe mu lu nga ai.
Sasana magam hta shakut nga ai Nu Wa hpu nau ni, sasana hkrun lam hta yak hkak jam jau wa ai ten, San pra ai Pedro calungsod hpe myit dum nna kyu hpyi n’gun la ga. Lai wa sai shaning law law hta, machye machyang nlaw shi ai anhte a kahtawng buga gin ra nkau hkan, ndai zawn Karai a mungga hkaw tsun ai lam gaw, Jau, Ma Ma, Tarahkaw sara/num ni a lit magam sha shadu lai mat wa saga ai re. Sasana magam ngu ai gaw nang ngai anhte yawng a lit magam rai nga ai. Madu Karai Kasang sharin ai ja chyum mung ga hta, kashin kamun hkam la sai ni yawng gaw, hkye hkrang la ai magam hta shang lawm na matu, Karai a mungga ni hpe hkaw tsun na nhkaw ahkang lu da sai ni rai nga ga ai. San pra ai Pedro Calungsod a prat hpe bai yu ai shaloi asak grai naw kaji ai ten, buga hte dum nta hpe kau da let chyasam masha ni nga ai de Karai a mungga hkaw tsun hkawm mat wa ai hpe mu mada lu nga ai. Shi chye da ai hpaji machye machyang hte hkye hkrang la ai magam hta shang lawm shakut mat wa sai majaw, dai ni nawku hpung kaw nna, shakawn shagrau ai san pra ai masha tai wa sai rai nga ai.
Tsawra ai nu wa hpu nau ni, anhte, nang ngai yawng mung, htani htana grin nga ai, sum sing mungdan hta ning ngai nga na matu shakut nga ai ni hkrai rai nga ai. Madu Karai Kasang gaw shi hpan da ai, shi grai tsawra ai anhte kashu kasha ni marai hkum shagu hpe lak san shaman chyeju atsam marai ni jaw da sai rai nga ai. Dai chyeju atsam ni hte shi Madu Karai hpe bai ap nawng shakut ai rai jang, shi a chyeju nlu na kadai nga na ta? Dai majaw, anhte yawng mung, sak grai naw kaji ai san pra ai Pedro Calungsod hpe katsi la nna, shi kaw kam hpa kyu hpyi rai, tinang hta nga ai atsam marai machye machyang ni hte Madu a sasana magam hta shakut sa wa saga ngu n’gun jaw dat n’ngai law.
Ka Lajang ai – Mama Rose Angeline Maran Nang Doi
RVA - Jinghpaw Nsen Shapoi Dap
Manila, Philippines.


text:
Manang Ni
-
ကခ်င္လူငယ္ထု၏ေတာင္းဆုိထုတ္ျပန္ခ်က္3 weeks ago
-
CHRISTMAS MAHKAWN BUK 1006 months ago
-
Blog address galai sai lam.3 years ago
-
-
Myanmar Census 2014.3 years ago
-
-
-
-
-
-
-
-
-
-
C Box Mung Ga Gadun Mi :)
Kalang lang ngai mung byin ai le, Manang ni blog sa na post n nang n mu jang kalang ta bai lit mat na zawng nga hkam sha ai, hpa rai tim myit mada let lama ma sha byi sa hti na matu sa ai ni hpe n sa gawm shangung mayu n ngai :) Dai shanghtin ah tsawra shawan myit hte chyeju dum ai masat din sat ni rai na re ....Sa Du ai ni matu :)
Labau Ladaw 2 hpe mung n dai bat hkang hta lu hkra bai shakut ka mara dat na ngai, information ni loi naw mahkawn taw na re :) shani shagu software lam sha ka na myit daw mat na n kam sa mat ai manaw manang ni hpe mung ya na zawng software sha n re, madu mahkrum madup hte machye machyang hpe mung ahten lu shagu ka mara da na lam num htet ga shana dat n ngai yaw :)
Sadu....... n-na Cbox mu tim n mu masu su ai ni yawng hpe mung, nal ching wa chye ju dum nga n ngai yaw :) :) Ngai hpe shakawn ai ga si ni sha n re, Ngai hta ra rawng ai lam ni hpe mung Ah hte hkau wa NBwiSam Wa zawng n hkrit n tsang rai na hpaji jaw la marit :) :) nang hte ah ga hkaw mi gaw ngye matu shana laika ka yang n gun tsi rai na re :) :)
Thai,singapore,malay ....buga ni yawng pawng na galaw na christmax hpe mung grai gaw du mayu ai ai wa she.....:) n dai kaw na ni shanghtin wa hpe nau tsawra ma na n hkawm shangung ma ai majaw, Dai kaw na sumla ni hpe she web kaw la yu na sai :) sa du gya ai ni sumla hkrak rai gayet na hku she di mu :)
N dai blog kaw na mara da ya ai software links ni yawng hpe web kaw na test galaw na hta mara ya ai she re majaw kalang lang download n mai garawt la ai zawng re ni bying jang shana da marit :)
Cbox....Mung Ga Gadun hpe n dai kaw naw hkring da na n ngai :) :)
1 comments:
- NBWI SAM said...
-
Part II mung lawan mara ya rit. Hkrismat pyi n sa shangun hkra tsawra bu si ai gaw kadai ta!!!
Software sha mara tim pyi grai akyu jaw taw nga sai re. N-gun jaw tik tik re lam shana mayu ai.
Ya, amu nnan bai lu mat sai i?
Ngai mung nang tsun ai hte maren, post ni lu mara hkra shakut na nngai.
Ya na zawn yup nga nna mara da ya ai post ni hti nna hpaji mungga hkam la mat sai lam shana dat ai.
:)
- October 31, 2008


text:
Nu wa hpu nau ni, sak prat ram sai shayi shadang sha shagu ngu na ram, tinang hte prat tup ta gindun na ningrum ningtau gaw gadai wa rai na kun? Ganing re ai ningrum ningtau wa she ang na kun? Gara hku lata na kun? ngu ai lam myit na gaw teng sha rai na re. Hpa majaw nga jang, anhte Catholic nawku hpung makam masham hta, Jau tai, Mama tai, shing n’rai, kun dinghku lit hpe gun hpai ra na gaw teng sha re. Dai majaw mung, n’dai dinghku lit magam a matu, “ningrum ningtau gara hku lata na ngu ai lam” ni gaw myit ra chyalu, sawn ra chyalu, chye ra chyalu rai nga mali ai re. N’dai lam gaw, shingra htung tara hta tawt lai ra ai lam rai nga ai. Rai yang, n’dai lam hte seng nna myit ra sai ngu gaw, gara hku lata na rai kun? No 1. Tinang gaw grai tsawra ai, ningrum ningtau tai na wa hpe lata na kun?, (Shing nrai) nau n’tsawara chye ai wa hpe mahtang lata na kun? No2. Kanu kawa makin jinghku ni myit hkrum jaw sha ai hpe lata na kun? No3. Tinang gaw n’tsawra tim, Tinang a prat hpe sharawt ya na, ra mara mahkra jahpring shatsup ya na wa hpe myit mada nna, yaw shada let, lata na kun? No4. Tsawra myit hpe da-mya zawn, n’lu lu hkra la ai wa hpe lata na kun? No5. Moi kaji ten kawn nna, sak prat ram du hkra, shada tsawra hkat ai (sumtsaw alat) hpe lata na kun? No6. Hkum sai shan a matu sha myit nna yaw shada ai ningrum ningtau hpe lata na kun? Lama lata hkrup ai rai jang, na a prat tup nang gara hku hkam sha na kun? No7. Tinang hpe gaw grai tsawra ai, raiitm, tinang gaw, shi daram n’lu tsawra ai, daizawn re hpe lata na kun? Myit sawn sum ru yu mai nga mali ai nu wa ni. Lahta de na la lu sai, lam yan (7) hpe myit yu ai shaloi, gara madang hku mi rai rai, tinang a prat hta ang wa ai chyeju re ngu hkam la na n’mai malap ai. Lama na, tinang yaw shada da ai hku n’byin tai wa ai rai jang, myit daw na lam n’nga hkra, n’gun jaw mayu n’ngai.
Ga shadawn, Tinang gaw grai tsawra ai, (Shing nrai) nau n’tsawara ai wa hte dinghku de ang wa ai rai jang, tinang hku nna, galoi mung tsawra myit jaw nga jang, lani mi chye madat wa nna, tsawra wa na ra ai. Dai shaloi, nan a dinghku gaw, shada da chye na chye madat hkat ai dinghku tai wa na rai nga ai. Nan a makau grup yin hta mung dai zawn gau ngwi ngwi, shada da chye madat hkat wa ai dinghku ni law law nga ai hpe myit dum let, n’gun la u. matut nna, Kanu kawa makin jinghku ni myit hkrum jaw sha ai hpe lata na kun? Ngu ai hta, kanu kawa, makin jinghku ni gaw, nan hpe htap htuk manu dum ai majaw, gaw de ya ai re majaw, nan gara hku lata gindun na kun? Shada da a lam mung n’chye hkat, ra n’bung, myit masa n’chye hkat ai re majaw, hkam sha yak na gaw teng sha re. Dai zawn n’chye hkat ai ten ladaw jahkring mi hpe hkam sharang let, hkawm sa u. Shada da n’tsawra shi ai re majaw, jum n’lawm ai si mai zawn nga ra ra gaw nga na re.
Raitim, gau ngwi ngwi, shada chye na, tsawra wa jang, namchyim rawng ai dinghku hpe gaw de lu na rai nga ai. Bai, matut nna, Tinang gaw n’tsawra tim, Tinang a prat hpe sharawt ya na, ra mara mahkra jahpring shatsup ya na hpe myit mada nna, yaw shada let, lata ai ngu gaw, gara hku mi man hkrum shakut na kun? Dai zawn, yaw shada ai ni gaw, no.1 tinang hkum nan, galu kaba mayu ai myit, chyeju bai htang chye ai myit hpe arang shaw nna, shakut yu u. a’myat la mayu ai, myit mada ai ni hkoi mat nhtawm me, tinang a ningrum nigtau a n’tsa chye madat tsawra wa na gaw teng sha rai na re. Dai zawn, myit hpe galai shai kau ai a marang e, mungkan n’tsa, matsan ai prat kaw nna, lu su sahti, byin ai dinghku ni law law nga nga ai hpe mu lu nga mali ai re. Maga mi de mung, tinang a myit masa zawn, myit ai ningrum ningtau hte hkrum ai rai jang, tinang mung gara hku nna hkam sha na kun? Lama na dai zawn re ai myit masa hte, tinang hpe ningrum ningtau hku nna, lata ai rai jang, nang hkum nan dai myit hpe galai shai ya lu hkra tsawra myit hpe arang shaw jai lang u. Shaloi nan a dinghku gaw, grau grau galu kaba wa na teng sha re. Gade matsan tim, tsawra myit hpe madung shatai jang gaw, lani mi, tsawm htap ai, lu su sahti ai dinghku tai na gaw, teng sha re. Dai hpe myit dum ra nga mali ai nu wa ni.
Matut nna, tsawra myit hpe da-mya zawn, n’lu lu hkra la ai wa hpe lata na kun? Ngu ai hpe bai myit yu ga. Tinang hpe she manya na ram tsawra ai law nga nna, lata wa ai ten, n’nan daw hta, mau mat na gaw teng na shadu ai. Mau ai ngu ai hta, tinang hpe dai daram tsawra ai gaw, nga nna, tinang mung, jahkring mi na ten laman hta, aw..Ngai hpe dairam tsawra ai, nga nna, myit dik ai zawn gaw hkam sha na re. Yet htawm hpang ten du hkra tsawra lu ai wa rai kun ngu ai hpe sadi maja ra na n’mai malap ai. Dai zawn, she manya hkra tsawra ai, ngu ai ten hta, tinang mung, shi a tsawra myit hpe manu shadan let, a’tsawm sha sharin shaga, jaw ai de, prat tup she manya na daram tsawra mat hkra woi zin lum la u. Rai jang, tsawra myit gaw hkyet mat na n’re. Matut tsawra nga ding yang rai nga na re. Bai, Moi kaji ten kawn nna, sak prat ram du hkra, shada tsawra hkat ai (sumtsaw alat) hpe lata na kun, ngu ai shaloi, Tsawra myit lahkawng hpe madung da nna, gaw de ai re majaw, nau wa mang hkang n’nga ai. Hkawng yen moi kaji ten kawn nna, shada chye na hkat ai, tsawra hkat ai re majaw, kyang lai len ni yawng chye na chye madat hkat rai, mang hkang nau n’nga ai hpe mu mada lu ai. Shan a lapran hta shada chye madat hkat ai re majaw, ja gumhpraw lam, mayu da ma makin jinghku lam hta mung, tsawra myit hte makawp maga let, ngwi pyaw na rai nga ai. Ga li ga law nga ai lam mung, nau n’nga ai, dai zawn ngwi pyaw ai dinghku dum n’ta masha ni hpang de, gadai mung sa dam kam na gaw teng sha re.
Matut nna, Hkum sai shan a matu sha myit nna yaw shada ai ningrum ningtau hpe lata na kun? Ngu ai hta, nang kaja wa sha, dai hpe lata hkrup jang gara hku hkam sha na kun? Hkum shan ra marin ai hte tsawra myit hte shut chye ai hpe myit dum ra nga mali ai nu wa ni. Tsawra myit hte hkumshan a ra marin ai lam gaw, kalang lang gumhpawn nna, byin chye ai nga ai. Grau nna sak naw kaji ai ten hta dai lam byin chye nga ai. Ga shadawn, naw kaji ai ten sumtsaw sumra a majaw, dum n’ta de n’wa gwi nna, dai shaloi jang hprawng lawm mat wa chye ai re. Jahkring mi na myit hta sha shut mat nna, dai kata kaw sha rawng ra mat ai dinghku ni mung nga nga mali ai re. Dai zawn re ai lam hpe gaw sadi, maja, myit dum nga ga, ngu mayu n’ngai. Bai Tinang hpe gaw grai tsawra ai, raiitm, tinang gaw, shi daram n’lu tsawra ai, dai zawn re hpe lata na kun ngu ai shaloi, dai zawn tinang hpe grai tsawra ai re majaw, lam shagu hta shi hkrai sha woi awn mat, tinang gaw, hpang hkan nang ai wa sha byin wa jang, gara hku hkam sha na kun? Kalang marang hkam sharang lu tim, law wa jang gaw, myit hta tinang hpe n’sawn ai zawn nga hkam sha na gaw teng sha re. Dai majaw ningrum ningtau lata na ngu ai shaloi, ga shadawn, hkrun lam hkawm ai shaloi, lam braw grai law ai kaw du ai ten, tinang hkawm sa na ban dung lam hpe lata hkawm ra ai zawn rai nga ai. Tsawra myit hpe madung da gaw de ra ai dinghku re majaw, dai tsawra myit gaw, ya ten ngang kang ai zawn, yet htawm hpang de mung ngang grin na matu a’hkyak nga ai. Dai majaw, hkungga ai nu wa hpu nau ni, ningrum ningtau lata ai shaloi, ga sadi dung ai wa, myit masin san seng ai wa, chye na chye madat ya ai wa, tsawra myit hta maju jung chye ai wa, makam masham hta ngang grin ai wa, shada da hkungga chye ai wa rai jang gaw kaja dik rai nga ai law.
Ka Lajang ai - Mama Rose Angeline Maran Nang Doi
RVA – Jinghpaw Nsen Shapoi Dap
Manila, Philippines.


text:
Labau shang mungshawa ni lata san ai Slg. Htin Kyaw gaw Myen mung a gumsan magam hku nna ‘ga shaka la dagam ai lam’ hpe Nepyidaw Munghpawm Rapdaw e daini March 30 hta angwi apyaw galaw lu sai re.
Gumsan magam hte ningtau gumsan magam lahkawng, rau jawm ga shaka la ai lamang hpe jahpawt hkying 10 e galaw nna, gumsan magam magam lit ap ya ai lamang hpe gaw hkying 11:30 am e gumsan magam nta hta galaw ai re.
Gumsan magam n’nan Slg. Htin Kyaw a shawng ningnan lang na mungga hta shi a asuya ladaw manga ning laman, lam yan mali hpe madung dat galaw sa wa na re lam tsun wa sai.
Dai ni gaw, amyusha mahku mara lam, mungdan simsa lam, federal democracy munghpawm de man yawng ai gawda ai tara (constitution) pru wa hkra galaw na lam hte, mungchying mungshawa nga sat nga sa madang tsaw wa hkra, galaw sa wa na re lam ni, rai nga ai.
2015 ra lata poi dang ai Amyusha Democracy Ginjaw pati (NLD) hta, kaja wa gumsan magam tai ra ai gaw pati ningbaw Slg.jan Awng San Su Chyi raitim, shi n mai tai hkra 2008 hpyendap ka ai gaw da ai tara hta pat hkum tawn ai re. Dai re majaw, Slg.jan Su Chyi shi kam hpa ai Slg. Htin Kyaw hpe mahtang gumsan magam tai na dang dat ai re.
Gumsan magam n'nan Slg. Htin Kyaw a shawng ningnan lang na Mungga
https://youtu.be/Luy1BpKUKIw
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- ‘Mung Shawa Asuya’ kaw nna Hpakan Lungseng Maw pat hkum (Shiga) 6 Jan 2016
- “Jinghpaw mungdaw gaw Myen hte Miwa a roi rip hkrum nga”: Benedict Rogers (San Htai) 2 Dec 2010
- “Jinghpaw ni mungdan shamat kau hkyen sai”: Amerikan sumla dep shi htawn Ryan Libre hte KNG san-htai (San Htai) 19 May 2010
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010


text:
KIA Masat (1) Dap Ba, Masat (4) Dap Dung ginra Dap Shawa Yi grup yin de May (15) ya jahpawt manap hkying (5:50)AM aten daram hta Myen Hpyen Hpung ni gale pru wa ai majaw KIA hpyen hpung ni hte laja lana gasat poi byin ai rai nna Myen Hpyen Hpung ni gaw gasat gala majan byin ai shara mayan de laknak kaba ni hte jahkring hkring gap bang ai lam shawng lam shi sawk ni shana wa ai.
KIA Masat (4) Dap Ba, Masat (8) Dap Dung ginra Namhpaka shingdu Hpa Hping hte Hu Maw lapran kaw May (16) ya jahpawt hkying (6:40)Am daram hta TNLA hpyen hpung ni hte dai ginra de htu shadut lung wa ai Myen Hpyen Hpung ni gasat poi byin ai rai nna gasat gala majan byin ai shara de Myen Hpyen Dap Hk.L.Y (123) ni kawn laknak kaba hte gap garum ya ai lam na chye lu ai.
KIA Masat (6) Dap Ba, Masat (36) Dap Dung ginra de htu shadut lung wa ai Myen hpyen hpung ni hpe May (15) ya jahpawt hkying (7:55)Am daram kawn KIA hte MNDAA pawnghpawm hpyen hpung ni Dung Aw mare dingsa kaw hkap shingla gasat dat ai kawn laja lana gasat poi byin ai rai nna Namtau Hkun Hawng Mare hte Win Seng Mare kawn du nga ai Myen hpyen hpung ni gast gala majan byin ai shara de laknak kaba gap garum ya ai lam na chye lu ai.
KIA Masat (9) Dap Ba, Masat (6) Dap Dung ginra Woi Bum maga de May (15) ya jahpawt hkying (7:45)Am daram hta Myen hpyen hpung ni htu shadut lung wa ai majaw KIA hpyen hpung ni hte laja lana gasat poi byin ai rai nna hkying (9:20)Am daram hta Myen Hpyen Jet nbungli (2) gaw gasat gala majan byin ai shara mayan de wa hpyen gawai da nna bai nhtang wa mat ai lam na chye lu ai.
KIA Masat (26) Dap Dung daju maga sa makoi rawng nga ai Dap mying nchye lu shi ai Myen hpyen hpung ni hpe May (16) ya shani hkying (2:00)Mn daram kaw nna KIA hpyen hpung ni sa htim gasat ai kawn laja lana gasat gala majan byin ai lam na chye lu ai.
KIA Masat (45) Dap Dung ginra, Danai kawn Nam Yung mare nnan de shang nna Gumra Dap makau kaw shara jahkrat nga ai Myen Hpyen Dap Hk.L.Y (126) Dap na Myen Hpyen La marai (1) gaw shi manang ni nga ai shara de bom kabai bang dat ai majaw marai (4) si sun mat nna, marai (5) hkala hkrum mat ai hte dai Myen hpyenla wa gaw shi hkum shi bai gap sat si mat ai lam na chye lu ai.


text:
时间:2018-02-12 10:10:39 来源:德宏团结报
3. Tsi lajang na lam
(1) Ana ningtuk htang tsi lajang: Tsi jahkum nna tsi ra ai. Shi go tsi n-gun shaja nna ana ningtuk htang tsi lajang (HAART) rai nga ai. Dai go tsi jahkum ladat hta hkan nna, tsi myu masum ko nna mali hku jahkum lang ai re, ningre tsi ladat lang yang go hkum gata na ana ningtuk ni brat wa na hpe dip ton kau lu nna, hten bya sai ana htang n-gun hpe shabai ya lu, machyi masha a sak sumri hpe sharen ya lu nga ai.
Rai yang, tsi ladat ndai mung ningra ai lam loi no nga ai: Langai go tsi n-gun nau ja nna hkam sha yak ai majo, machyi masha nkau kau n kam tsi la ma ai. Lahkong go tsi lajang ladat hkrak hkan sa ra ai, shing n rai yang tsi lajang akyu n pru ai hta n-ga, ana ningtuk hta tsi htang n-gun no chye rong mat nga ai. Masum go tsi hpe dingyang nan sha ra ai majo, tsi ya masha hte tsi la masha ni a matu yakhkak lam langai rai nga ai.
(2) Kap ana hte bong lapau ana hpe jau nna tsi lajang kau ra ai. Aizi ana byin masa madung go ginjang tam nna kap ai re, dai go Aizi ana lu masha ni tsi rung ko sa jep ra ai ana nan re. Ginjang tam kap ana go, Aizi ana ana ningtuk e masha hkum na ana htang n-gun jahten shabya kau ya ai majo, masha hkum na ana htang n-gun yom mat nhtom, ana shabyin n-gun loi kya ai ana ganu ni masha hkum de shang wa nna hkron kap dat ya sai. Shingre majo, Aizi ana kap masha hte machyi masha ni hpe go ginjang tam kap ana hku nna tsi lajang ya ra ai.
(3) Madi shado, ana htang n-gun shaja ya, myit shanum ya re hku nna tsi lajang na. Dai go: N bung ai machyi masa hta hkan nna tsi lajang na lusha shagu ya ai mung Aizi ana tsi lajang ai ahkyak ladat langai rai nga ai.
4. Mayat hking ana, Aizi ana lu ma⁃ sha ni hpe tsi lajang na lam
Mayat hking ana, Aizi ana laksan ninghkring salang rapdo ko nna madun shapro ai, ya yang mayat hking ana tsi lajang gat ya mana maka shanut, tsi tsi masha ni madang nyem re majo, machyi masha lo malo ni aten tup rai hkrak n lu tsi la, jep shut, n jep hkra, tsi shut rai nhtom, lo htam ai shawa masha ni a hkum myit hkamja lam hte akyu hkam sha lam hpe manu mana jahten ya nga ai, anhta mungdan na mayat hking ana, Aizi ana tsi lajang magam hpe gapat ya nga ai. Dai majo, machyi masha ni ana sa jep na shaloi lawu de na hpaji ni chye ton ra nga ai.
(1) Aihkrak re gadai n hkam galo ai asuya tsirung, grau nna go hpaji n-gun ja, tsi hking rai hkum ai hpyi hte mayat hking ana tsi gok hta sa jep tsi lajang na.
(2) Hpyi hte mayat hking ana laksan tsi sara ni jep tsi lajang ai hkam la na.
(3) Tsi nambat n kap ai“Maigan shang tsi”“Jiwoi jiwa nhtong tsi”“, Gaja ai, grai gaja ai tsi”nga shapo ai tsi ni n lang na.
(4)MDI tomuihti senwuigyin(多媒体显 微镜) hte PCR re“Shadang tso dik ai tsi hpaji”nga shapo ai hking hpe n mai kam sham ai.
(5) Shara magup shakap shajong ai mayat hking tsi shaga ndau hte n teng ai mayat hking ana tsi hpe n mai kam ai.
(6) Tsi tsi shara masu madun hkrum na hpe sadi ra ai.
Aizi ana ana ningtuk kap masha hte Aizi ana machyi masha ni ana htang tsi lajang na rai yang, ginwang tsang a lahta de na masat ton ai tsi rung hta sa tsi na, ginjang tam kap ana hte kaga ana tsi na rai yang, tsang shagu tsi rung ni hta sa mai tsi ai, tsi lajang rungdap ni n kam hkap tsi, gaga tsi shara hkap madun re lam n mai galo ai.


text:
Shawnglam de shingran nngai;
Jahpawt jau jau yup rawt ten,
Kyu shawng hpyi la myit sharen;
Nhku kata laika ka,
Hkuwat makau e dung nga;
Nbung katsi ni shang hprwi,
Bungli Katsi ni sha hpwi;
Kadawnpan s’ma sha mi wai,
Bawnu nchyan shaw dat sai;
Shinggan de chyan mada,
June marang htu abya;
Goi! M’janpa de shingran nngai,
Nye myit ni shawnglam du sai;
June marang madi manyap,
Kaduk nhkun hka hkrai pyap;
Myu tsaw Share Ninghkring ni,
Yu chyayat zawn nyap madi;
Ntsa de mung n galup,
Gangbang e wa shanhte yup;
Nsin nhtoi hpyen makran,
K’dai sha mung n sa shalan;
Jigrawng mayen manang tai,
Kawa ai pyi n na sai;
Jit gan ji na ten n nga,
Kaduk kata ji bang da;
Shat kawsi ai kan kyu kyu,
Nta shatgawk myit dum lu;
Nu shadu ai Nai shatmai,
Namchyim hpe marit dik ai;
Hpunlum hpalap lu lu taw,
Hpalap seng de dum ai yaw;
Magra sha na hpa n nga,
Marang dingsi mata sha;
Myu tsaw Brang a Tsaw Myit wa!
Hpa hte shadawn lam n nga;
Shinglet hte pyi tsun n dang,
Yesu hte rau hkam sharang;
Goi! G’loi wa mi she Simsa na,
Tak matu mung n chye wa;
Kaduk k’ta n-gun jaw ga,
Shingran hta e tsun kau da;
“Karai Wa bau sin u ga,
Chyeju hte naw sh’kut shaja;
Si shatmai shagun jaw na,
Myu Sh’yi ni hpe wa tsun ya;
Hprawng sha gaw hkum hprawng mat yaw,
Nachying kamhpa ga ai law”
Shanglawt Tsing
27.6.2012


text:
Hkungga let,
Mai gan Mungdan de du nga ai Amyu Wunpawng sha ni hpang de Wunpawng Ninghtoi(WPN) ni kawn ya hkyak hkyak hpyen yen karum ningtum hte seng ai lam ni hpe shana dat ga ai.
Mungkan Wunpawng Hpung ni rai nga ai UNOCHA kawn organize galaw ai hte WFP, UNICEF, UNHCR ni hku nna Sinpraw Ginwang Ginjaw kata hpyen yen dabang ni rai nga ai
Seng Mai Pa Camp, Ung Lung Camp hte Gat Pa Camp ni hta 2012 March 27-28 kaw wa du nna hpyen yen ni a matu lusha, family kit ni hpe shata mi na matu sa garan jaw ai lam galaw ma ai hku re. Dai hpang April 3-4,2012 hta gaw Nba pa, Lana Zup Ja hte Bum Tsit Pa hpyen yen dabang de sa jaw nhtawn, April 23-25,2012 lapran hta gaw Je Gau (Hkanan Yang) hte Dum Bung hpyen yen dabang de sa garan ai lam galaw lai wa sai hku re. (UN kawn garan jaw ai jahpan hpe attach file 1 hte sa dat ya nngai.
UN ni Mai Ja Yang maga de du shang sai nga ai shiga ni grai brawng mat wa ai hte WPN hpang de shawoi karum ningtum jaw taw nga ai ni hku nna UN pi du sai nga nna kaga karum ningtum ni n du shang wa sai hku re.
Rai yang, UN ni gaw shata mi na matu sha lusha (n-gu, jum, sau hte shapre) ni hpe shata mi na matu jaw mat wa ai re. ya shanhte jaw da ai shata mi hpring nna kalang mi bai htuk jaw ra ai ten du wa sai re. WPN ni hku nna mung UN ni kawn matut manoi sa karum jaw na ngu kam hpa taw nga ai re raitim aten du wa shanhte n du rai nna bai san shateng ai shaloi gaw shanhte a masa lam mayak lam ni hpe chye lu ai hte anhte a hpyen koi yen ni hpe shanhte hku nna aten dep , man man n lu jaw sha na lam hpe atsawm sha chye lu ai majaw yawng hpang de urgent lawan ladan shana karum hpyi wa ai lam rai sai ga re.
UN ni hku nna gaw Miwa Mungdan kaw nga ai La Ying Camp hte Nawng Dao hpyen yen dabang kaw nga taw ai ni hpe tsep kawp n lu karum ai lam hpe mung tsun da ngut jalu re.
Manghkang gaw ya hpyen yen ni hpe kalang mi bai htuk jaw ra sana re. WPN kaw ya hkyak hkyak nga taw ai gaw n-gun buri 305x 25kg = 7625 kg hte shapre buri 66 x 50kg = 3300kg sha ngam sai hku re. gumhpraw hku nna gaw Miwa gumhpraw Yuan 70,000.00 Yuan sha nga mat sai re. Ya matut nna htuk jaw ra ai hpyen yen jahpan gaw yawng masha 7,000 a matu re. Ndai hpyen yen masha ni hpe htuk jaw ya na matu hkyak hkyak karum ningtum ra ahkyak taw nga ai hku re. (ra ahkyak jahpan hpe attach file 2 hta hpaw hti yu ga)
Dai majaw tsaw ra hkungga ai Maigan Mungdan shagu de nga taw ai sai daw sai chyen ni hku nna anhte a amyu sha ni kawsi hpang gara n hkrum hkra aten dep matut nna malu masha ni a matu n gun dat let karum shingtau ya marit ngu kam hpa let yawng hpe saw lajin dat nngai law.
Amyu Sha lam hta,
Hkangda Mary Tawm
Fund Raising Coordinator
Wunpawng Ninghtoi (WPN)
May 7, 2012.
Matsing;
Attach file hta lawm ai ni gaw;
1. UN Distribution List,
2. Ra Ahkyak lusha jahpan,
3. Update IDPs list ni re.
4. Karum hpyi laika


text:
KCCM HPUNG MASHA NI A 2013 WUSAWK
KCCM Magam gun ni woi awn let, KCCM Hpung masha ni hte rau, August (4,5) ya shani hta Cameron Highland de sa nna myit sumru wusawk hte hkring sa la ai lam hpe galaw lai wa saga ai. Cameron Highland de August (4) ya jahpawt hkying (8:00 AM) ten ram hta rawt nna Cameron Highland de shani hkying (12:30 PM) ram hta du shang wa ai. Cameron Highland de du shang wa ai shaloi San Joseph Ginwang up Wa Jau Eugine kaw kabu gara ai hte hkap tau hkalum la lai wa sai. Shana de hkying (5:00PM) ten hra Chyoi Pra ai Missa Hkungga hpe Wa Jau Eugine kawn Jinghpaw Ga hku nawng ya lai wa sai, KCCM Hpung masha ni mung Jinghpaw Htunghking Htawng, Shup Sheng ni hte Nawku Mahkawn lai wa sai. Matut nna shana daw hta Nu Maria sumla hpe Nawku jawng grup yin hpai shinggrup nna akyu hpyi ai lam hpe mung galaw la lu saga ai. Shana de hkying (10:00 PM) ten ram hta Nawku Jawng ndaw pa hta Wan Jang Jang nna Wa Jau hte rau KCCM hpung masha ni shada shachyen shaga ai lam, ginsup pyaw chyai ai lam, yu ngwi mahkawn ni hte ka manawt ai lam ni hpe galaw lai wa sai.
August (5) ya jahpawt hkying (7:30 PM) ten hta Sara Paul Kaiji Naw Naw kawn woi awn let, akyu hpyi myit sumru ai lam, Rosary hti ai lam ni hpe galaw la lai wa sai. Dai hpang hpung masha ni kawn manap shat hpe jawm sha la let Cameron Highland a mying gumhkawng ai, Nampan Sun, Namsi sun, shat mai shatmaw hkai sun ni de hkawm chyai lai wa sai. KCCM hpung masha ni kawn San Joseph Nawku jawng de bai wa nna shani shat ni hpe jawm sha lam nhtawm Wa Jau Eugine kawn shaman ya ya ai hpe hkam la let bai nhtang wa sai lam, wa lam hta Hpalap sun, Hkarum ni hkan mung hkawm chyai nna KL de bai nhtang wa saga ai. Shana de hkying (8:15 PM) ten ram hta KL St. John Nawku jawng de a ngwi a pyaw hte bai du wa lu sai. Ndai Cameron hkun lam hta KCCM hpung masha ni yawng marai (63) tup shang lawm lai wa sai.
No comments:
Subscribe to: Post Comments (Atom)